Lifan-Z/Chinese-poetries-txt huggingface dataset:
苏公堤畔系吟馿，知在垂杨第几株。学校文章如画餠，朝廷官爵似呼卢。春吟应欠梅花在，时事曾言楮币无。惆怅湘湄分袂处，今看细雨长蘼芜。
囊中秋卷逼唐贤，门外侯芭问太玄。才大岂堪栖枳棘，官清应只友兰荃。湘行又泛君山月，淮绩曾冲赤壁烟。拟借从君新句看，试寻黄帽寄纲船。
宦途捷径在三边，且住吟船赠马鞭。壮士苦无横草志，将军还用撒花钱。鞑兵犹未回燕鸭，蜀耗何应问杜鹃。今日送君无别话，看随郤縠洗狼烟。
槐花匝路促湘行，闽赋唐诗旧擅声。有志向曾言国事，论心何止在科名。毕方夜煽杭都火，大角秋缠蜀道兵。莫作腐儒场屋话，琅玕满腹正须呈。
岭梅潇菊两关情，岁晚江湖载酒行。客路欲依严挺子，瘴乡已老少游兄。瓦盆且话田家事，肉食谁通钝汉名。惆怅韩张亭畔路，雪鞭风帽又东征。
堂萱营柳伴吟哦，黄绶仙翁鬓未皤。对客不矜名第贵，输心惟在简编多。江头鲂鲤香晨膳，境内鸱枭冷夜窠。湘国诗盟今寂寞，衰颓犹喜识阴何。
邂逅阳华且酒壶，海鹏衡雁各征途。闲身俱被饥寒役，老境还堪离别无。乡梦定应思款段，客吟何用说娵隅。曾从仙叟参玄诀，好访安期采涧蒲。
长歌白石草庐深，今抱园丝就赏音。温饱不为儿辈计，行藏端在古人心。鳣鱼堂上春开账，㶉𫛶滩前夜对衾。拟挂奚囊梅下听，谪仙应共隠仙吟。
跕鸢东畔瘴云低，山径如梯去马迟。正则自吟皇树颂，广微惟诵白华诗。春风采药桃花国，落日寻碑薏苡祠。觅得丹砂能寄否，溪亭送客鬓毛衰。
九拔鲸牙气贯虹，玉堂归只守文穷。世无真魏扶吾道，人以乾淳望此翁。大地精灵藏笔下，国家命脉寄山中。缊袍羸驷崇仁路，正拟登门听击蒙。
大厦谁堪任栋梁，试留斋舰问行藏。朝廷议论如春雨，吴蜀人才似夕阳。三渐何曾投砭剂，五寒今望起膏肓。拟看相业磨崖在，却到浯溪话别觞。
石栈天梯荡战尘，谁驱哨马满峨岷。尽看乌犬为君子，谁问沙虫化小人。鞑智岂应强兀术，蜀材正自欠吴璘。细吟猛虎长蛇句，空对西风泪满巾。
天涯亭畔拥提屏，丹荔黄柑满去程。皂盖却迎新别驾，碧幢应忆老先生。象蹄印雨归蛮国，鲸鬣掀潮撼海城。曾是乡贤分守处，试寻醉石共题名。
暮云春树饱相思，今共秋风捋白髭。北阙未知鹦鹉赋，南州空诵鹧鸪诗。旗亭尚喜髠能饮，客路谁知朔独饥。赖有湘翁生计在，且吟九辨撷江蓠。
恭城山水接三湘，应觉他乡是故乡。官况不妨栖枳棘，客程还见食槟榔。寒暄未定宜加爱，事业无穷要自强。千古忠魂如可问，试吟雏井漱吟肠。
石楼峰下寄吟身，静掩桑枢琢楚珍。苹草青莎招隠士，暮云春树忆诗人。门无车马多嫌僻，家有图书不似贫。拟借大鹏揩老眼，何时尊酒得相亲。
尧山分手舜山逢，呼酒旗亭两鬓蓬。客思且须论契阔，诗交应不计穷通。儿曹富贵秋烟外，前辈风流落叶中。明日吟船又何处，渡江衣冷荻花风。
千菊溪头话别情，君行我住两伶俜。山中有酒招元亮，石上无禾养百龄。狼尾屋低苔漠漠，龙须菜长水泠泠。故乡语燕应堪听，莫放扁舟过洞庭。
家住衡山茗坞深，轩辕道士是知音。窊尊酒好聊同醉，石鼎诗难莫浪吟。雨外虺𬯎寒食路，花边格磔故乡心。却怀世上扬雄少，肠断侯芭何处寻。
知君无地种江蓠，看了衡山看九疑。客路不堪还话别，侯门何处可题诗。吟青罗带行离岸，唱白铜鞮过习池。呼酒试浇征马足，绣台油幕有相知。
醉呼仙叟共浮湘，稛载风烟满锦囊。名似浦云山雨起，诗连沅芷澧兰香。好吟秋月招元结，莫赋朝云恼楚襄。吴巨老仙今寂寞，行人还解识珩璜。
雨过池塘路未干，人家桑柘带春寒。野巫竖石为神像，稚子搓泥作药丸。柳下两姝争饷路，花边一犬吠征鞍。行吟不得东溪听，借砚村庐自写看。
曾佐元戎洗绿林，此翁何止擅诗声。久辞骠骑寻瓢饮，谁引鸣驺聒耦耕。厚礼正罗温处士，浮名还污阮先生。衡茅那识丝纶美，尚拟升堂结社盟。
姜夔刘过竟何为，空向江湖老布衣。造物忌名从古有，诗人得位似君稀。圣朝自要求参术，吾道何应贱蕨薇。晚节黄花须爱护，且教湘士挹芳菲。
太极楼头霁月寒，断弦绿绮不堪弹。窗前自长濂溪草，泽畔还枯正则兰。苍野骚魂惟我吊，乌台诗案倩谁刊。伤心空有金陵集，留与江湖洒泪看。
纸上珊瑚间木难，曾敲黄阁卸吟鞍。赏音今有平园否，得句堪寻岣嵝刊。鹦鹉夜栖金屋冷，的卢秋战玉关寒。春风归雁那知己，寄与深宫绝塞看。
娄敬金缯满去辀，便看雷雨润遐陬。诸贤自抗排云议，宰相方深偃月谋。湘国乍闻悲𫛳鸟，秣陵还听唱符鸠。九原晏老君知否，搔首青编恨未休。
赤壁濡须事已虚，且依栎闸酹芳壶。九原尚拟吞铜雀，千载今惟记赤乌。湘浦有人修旧祀，荆州无地展雄图。定知斫案英灵在，闲对祠前洗湛卢。
功名要结后人知，马革何妨死裹尸。汉帝可能疑薏苡，湘民却解荐江蓠。纸钱撩乱巫分胙，粉壁阑斑客写诗。堕水跕鸢无处问，滩头斜照晒鸬鹚。
仙桂灵椿各典刑，飘飘姿韵激天鲸。家传八叶盐梅种，诗接三苏父子名。四海尽将看县谱，一堂那许与文盟。尘埃不敢相亲炙，且汲渝溪濯客缨。
东皇太一待新诗，共喜星槎溯楚涯。父老尽将看𬸚𬸦，使君应不问狐狸。江头芳杜催行色，境内甘棠有去思。细读诏书搔短发，瓣香那识帝王师。
玉笥山前水拍空，知君何处系吟篷。敢轻奇士题凡鸟，漫有忧心咏阜螽。沅芷澧兰犹可寄，江云渭树苦难同。门前草木皆诗卷，独倚筼筜啸晚风。
翡翠芙蓉去路荒，许浑诗里认封疆。昔闻古佛传宗印，今得吟仙绾县章。鱼婢蟹奴供俎豆，马人龙户杂耕桑。澹翁应解知心事，试汲寒泉荐瓣香。
网尽珊瑚采尽珠，只餐秋菊养诗臞。永嘉同社声名在，乾道遗民行辈孤。我恨朱门无食客，君言青史有穷儒。饥寒正用昌吾道，且对钤冈共撚须。
未曾相见已相知，楚粤江山棣萼诗。每恨乾坤催我老，却于湖海识君迟。机云才藻今无几，管鲍襟期说向谁。靡靡乱山嘶瘦马，碧云日暮正相思。
越冠齐瑟事皆非，疏拙惟甘与世违。客路鶑花愁里看，故山烟雨梦中归。采薇有备淮南静，移粟无谋浙右饥。纳纳乾坤须俊杰，湘翁祇合制荷衣。
洞庭濯足共题诗，今听骊驹话别离。泣玉可能悲卞子，买金只合铸钟期。荷盘翦绿须栖鹭，䳷顶分丝补接䍠。斗酒彘肩聊自壮，古来骚客例寒饥。
贾井裴亭遍短筇，红尘归骑又匆匆。我寻桂树吟招隠，君对莲花诵易通。今日江山劳别梦，他年灯火课新功。濂溪最念初平老，恨听连床话未终。
吟到湘潭一叶黄，贾胡踪迹正悲凉。抱琴沽酒异乡客，打鼓发船何郡郎。楚女越商相杂沓，淮盐浙楮自低昂。尘埃市井无人识，濯足江头望八荒。
拟寻岣嵝看蟠螭，且解青鞋濯禹溪。吊古犹疑九枝柏，谈禅且问一茎虀。虎抓崖树供僧爨，猿摸廊碑认客题。应接溪山无好句，满林空羡乱蝉嘶。
闲依禹柏系征骢，猿鸟应犹怪贱踪。正拟开云访韩愈，可能避雨识茅容。朱陵洞里秋呼鹤，紫盖峰前晓听钟。欲踏青霞寻胜趣，倦游应许借吟筇。
洗耳泉头漱晚凉，西风衣袂水花香。酒边豪气横荆楚，灯下清谈杂晋唐。天地每穷真俊杰，山林偏有好文章。试拈茹草同君舞，后夜闻鸡月满床。
吟遍吴头楚尾春，多惭词客问征尘。振衣天目寻黄独，濯足湘江咏白苹。宋五已惭称进士，陈三何用作诗人。锦囊原属君家有，分买鱼经理钓轮。
楚砧岷葛饱清游，金节银菟照几州。诗句多如姚少监，行程还似杜参谋。黄陵夜诵虞妃泣，白帝春吟杜宇愁。拟问湛溪何处是，梦随闽国弄渔舟。
几年不上越王台，独立津亭送客回。风卷潮声归海去，云排雨势隔江来。山藏南渡诸陵树，沙涨西兴一岸苔。秋后风光图画里，栏干十二忆蓬莱。
不忍送君杨柳津，隔江相忆始相亲。未能款曲论心事，翻似寻常识面人。一枕落花终夜雨，十年芳草故乡春。栽松若有青山剩，借结茅庐作近邻。
二友东归我独存，欲言心事恐消魂。片帆明日知何处，一路青山看到门。别后寄书期再见，静中开卷忆同论。自怜不得相随去，梅雨萧萧海气昏。
无缘同上浙东船，亲老家贫每自怜。踪迹久留千里外，情怀不比十年前。客游何处无芳草，人别他乡有杜鹃。别后欲知乡里事，烦君千万寄鱼笺。
蛩吟木落帝王州，我亦凄凉感旅游。正起四方朋友念，又添一个别离愁。溪村棹急红菱雨，山市砧催白雁秋。闻道北堂相忆久，西风吹柳曲江头。
茫茫野水接秋天，载去苹花月一船。世上岂无闲宇宙，吴中别有好林泉。田丰绿荠桃晨雨，爨老红萝闭夕烟。早晚亦归王戴邑，谿房相对鹭鸶眠。
中分吴越大江流，君自东归我尚留。烟锁白杨渔浦晚，风鸣黄叶凤城秋。穷途散尽三千客，故国难忘十二楼。依旧团圆今夜月，照吟不照别离愁。
暮蝉黄叶遍长安，澹泊交情别亦难。客路何时又相见，菊花今日更同看。一帆风露官河晓，十月蒹葭雁碛寒。别后相思那可免，水云西望白漫漫。
寻常送客尚多愁，况是天涯寂寞秋。晓别蛩声黄叶寺，夜分渔火白苹洲。病余骨肉添新梦，归后风烟忆旧游。何处何时又相见，青山长在水长流。
心对青灯作死灰，剑池山色思徘徊。顶初试笠应嫌重，教有招书己懒开。楚塞数行春雁转，吴天一片白云来。定回月在松头静，还上生公旧讲台。
老子穷通听我吟，山中惟有我同心。数茎白发惊年老，几度青灯恋夜深。冰锁蛟龙盘大泽，云遮兰蕙托幽林。道行亦自东浮海，海国清风引梵音。
天涯彼此一闲身，同看梅花几度春。寒怕山川行色近，夜围灯火别情真。君还西上当何日，我欲东归未有因。乡社只今寥落甚，岂堪相送老成人。
天地萧萧万木干，独摇金锡下长安。从来作客今如此，始欲留君亦自难。帆带北风潮信急，雪迷南国雁声寒。分明一片相思意，湖上青山谁共看。
春来我亦梦家林，万水千山不可寻。白雪易侵游子鬓，黄金难买故人心。夜船摇月平河稳，晓岭登云古树深。湖上又期寒食后，倚栏同对落花吟。
片帆归去百花洲，今日因君忆旧游。泽国风烟多好景，洞庭林壑最宜秋。垂虹未霁难收影，顽石如今不点头。记得一番吟最苦，翻然惆怅为吴钩。
秋风社燕忽辞梁，志士鹰扬在四方。一曝十寒吾已老，寸阴尺璧子须忙。松于雪里方知操，梅到春前便有香。此去莫忘灯下约，蠹书重整此山房。
蟋蟀声中念故乡，片帆风正渡钱塘。烟横浦口鱼讴晚，月涌潮头蜃气凉。一脉菲泉清夏后，千年酒瓮醉秦皇。青鞋布袜秋归早，犹有荷花镜里香。
欲向淮南作胜游，如何却在雁来秋。战曾采石连青海，恨不回龙到白沟。山立金焦双砥柱，地分吴楚一江流。凭君莫上新亭望，北面风烟只旧愁。
高卧北山长懒出，忽辞猿鹤上扁舟。此行为道无荣念，相送于人有别愁。峰顶凉宵明月上，门前终日大江流。东南一路多奇观，寒拾诸公尽旧游。
枫落吴江归兴浓，不知何日定相逢。山中独对三生石，城外谁听半夜钟。金井露凉鸣蟋蟀，石池霜早歇芙蓉。新诗别后须相寄，只在云深第一峰。
此心偏向寂寥难，学至寂寥心自安。杨柳忽惊秋色晚，芭蕉不耐雨声寒。白云深处人相别，明月圆时我独看。极目吴天征棹远，渡头斜日落枫丹。
秋风何事趣归期，人物凄凉渡欲垂。学道须从年少日，苦心直到岁寒时。近来乡国无消息，老去情怀怕别离。愧我徒增怀橘念，弊裘犹自客京师。
白苧为衣草结庐，相逢犹问世何如。每弹山水忘忧曲，懒上王侯自荐书。白眼鸥边窥宇宙，清樽月下宴樵渔。时情任似长亭柳，才向秋风日日疏。
冷观天地只浮沤，胜水名山遍去游。书剑传家抛弟侄，渔樵作队贱公侯。卧听瀑布分僧榻，醉插梅花上酒楼。箧里不留封禅稿，知心江上有沙鸥。
养竹栽花住玉京，已将功业付闲情。太平世上无豪杰，大雅场中有老成。白日长思泉石趣，青楼空沸管弦声。冷观人事如碁局，谁肯忘机过一生。
客中情况果何如，消息传来恐是虚。今岁又居何处寺，多时不得故人书。自怜南北身无定，相隔江山梦亦疏。若有便风须寄信，白云深处是吾庐。
一曲相思断玉弦，白芙蓉畔水生烟。自从上国人相别，每看中秋月不圆。蜀马嘶风惊鞑鼓，吴儿杀气暗渔船。何当跨鹤来阳羡，同访黄龙古洞天。
西游今已十余年，更涉波涛路半千。燕度玉京逢社雨，雁回金斗没晴烟。一春箫鼓多成市，五色楼台半倚天。我为思君忘不得，踏花须上北门船。
别时许有书相寄，望望江东是几回。霸越亡吴增感慨，登山临水复徘徊。去秋同听梧桐落，今日独看鸿雁来。路隔半千烟霭外，为谁频上最高台。
宴坐凌霄峰顶寺，时时音信得相闻。十年寥落长为客，四海交游少似君。杨柳重青相送处，鹭鸶洁白自成群。寒思会面知何日，百里溪山隔暮云。
别君容易见君难，三载无书去问安。身在异乡春又老，梦回孤馆雨生寒。江山有待人皆往，桃李无言客自看。东望沃洲何处是，暮云重叠锁峰峦。
藤花小朵插军持，香篆轻烟袅袅移。山鸟不啼禅定处，池鱼偏集诵经时。风声入户松千树，月影临窗竹一枝。旧日寒山行道外，崖间叶上亦题诗。
老子归耕谷口云，几年音信不相闻。青灯事业难忘处，白社萧条又忆君。万岳千岩双鬓改，三吴百越一江分。何当亦用蒲轮起，智者遗编有蠹纹。
塔耸霞标在上头，杖藜犹记昔年游。月生丹井树林静，烟新碧桃溪涧幽。夜讲石筵龙象集，昼吟岩宇鬼神愁。思君每欲寻君去，水阔山遥两鬓秋。
养花天气雨蒙蒙，意欲相寻去未通。自少江湖同苦乐，如今灯火各西东。百年总是难忘日，一信无由托便风。曾共月明岩上坐，思君还在月明中。
三度寄书浑不到，故人书到我方闻。路歧南北成如此，聚散情怀恰似君。千里倍看今夜月，两乡遥认隔江云。寒窗正自怜孤影，听得断鸿声念群。
九月游吴菊盛开，洞庭不去为君回。病归故里留书在，约到明年看驾来。宾客过门题姓字，菖蒲别主染尘埃。谁知独向秋风里，静倚山窗对绿苔。
江南花信厌春寒，乡路迢迢去亦难。不解趋时人笑拙，每怀归计自求安。明朝芳草空相忆，何处青山复共看。二十八年清苦志，独歌白雪对幽兰。
寒云漠漠浦悠悠，短棹同登八月秋。一寸不磨心似铁，四方无定迹如鸥。江乡雁过蒹葭冷，雨馆人分蟋蟀愁。相见有期还惜别，百年能得几交游。
兄弟相逢在浙西，问家言客思依依。已难与汝凄凉别，终不教吾独自归。流落异乡成老貌，别来无处寄寒衣。死生今日心方稳，消息相传总是非。
白首归看旧种松，十年相别此相逢。近疏面会因多雨，似隔天涯只一峰。数树绿烟铺薜荔，半池红露泣芙蓉。故乡迢递故人少，江北江南思万重。
人隔三州只自知，月明千里是相思。湖山秋后分题处，朋友丛中忆欠谁。百岁自完休献玉，万般如戏莫悲丝。余生定有重逢日，云水茫茫未可期。
南湖天竺旧同游，心恋青灯老未休。梅坞春风吹梦破，竹堂秋雨滴人愁。鼎分角立英雄世，虎逝龙亡寂寞秋。天地独教吾辈在，临风三些涕横流。
十年知己尽消磨，哭到秀岩愁更多。顾我此生谁缱绻，问天今日事如何。雨听蟋蟀成商调，露采芙蓉发楚歌。毕竟寸情哀不尽，但将荣辱付沧波。
白云寺里同听讲，卜得山斋竹树幽。君已不来梅自发，世皆如梦水长流。寒灯苦志归黄土，俗客轻人将白头。万惜少年多是死，静思吾道转堪愁。
楚雨吴烟动客思，江梅发后失归期。传来踪迹浑无定，飘泊情怀已可知。鼓角每惊多事日，鶑花空度少年时。与君如此长相别，苦乐同心更有谁。
一载相思始见君，同心长是不同群。因看世上多青草，只话山中好白云。路远寄书难得到，夜深别语岂堪闻。西湖正有梅花发，水堠官程且莫云。
心因爱物语慈悲，梵律钞成解受持。施茗唯烧无茧叶，助桥不伐有巢枝。忍看猎火巡山穴，贵买罾鱼放石池。多少怀恩如父母，朱门弹铗少逢知。
十载青灯自苦辛，懒将白眼顾浮尘。凤声偏近瑶台月，草色难连玉树春。云有去来非本意，世无荣辱是何人。几番分坐梅边石，却话桃源只避秦。
忆凤求麟最可怜，白头踯躅几山川。尘昏泗水弦歌地，灰冷咸阳竹帛烟。万里云霄曾放鹤，五湖风月满归船。乾坤自有知音在，牙也何须便绝弦。
一片禅心无用处，苹花溪上看垂纶。也知白璧黄金贵，何似青鞋布袜贫。吟畔山川生哭泣，笔头兰竹露精神。如今云散泉流去，淡日凄风杂野尘。
君住江西我浙东，偶然相识在吴中。知名彼此非今日，爱客情怀有古风。历数山川游已遍，苦吟风月趣还同。不须惜我匆匆别，约在天街看菊丛。
书剑冲寒到日边，烟霞曾结几生缘。醉邀明月逢梅醒，啸入青山对竹眠。老晤庄周为蝶后，谁思腐草化萤前。新诗自有经纶志，乘兴莫将红叶偏。
平原漠漠带晴川，秋草秋风又一年。尧舜不知今日事，烟霞同结几生缘。未闻世道如弦直，应怪鸥身似雪鲜。临水登山情亦懒，枕书闲向北窗眠。
几度怀归浙水东，无端又下白云中。当窗石色寒留雨，出洞猿声静带风。崖底碧烟生暮景，树头红子落晴空。酷怜后夜芗林月，照我思君处不同。
我住千岩万岳州，金华佳处未曾游。心期小艇频归洞，梦带清风独倚楼。野店霜深闻寒雁，水村月淡见沙鸥。明朝还忆西湖上，杨柳芙蓉正暮秋。
凄凉木末搴芙蓉，万里鹰扬路忽穷。箭到红心翻堕地，花成绿子又随风。可怜玉兔沉沧海，却放寒乌占碧桐。万事看来都是梦，山林犹忆旧英雄。
千金溪上归云阁，双桧峰前听雨斋。两地相思春冷淡，尺书难尽客情怀。风兼水汽寒吹帽，雨积檐声夜滴阶。想得梅边旧行径，履痕闻被落花埋。
楼倚飞来小朵峰，每因动业思重重。三千日月欺王母，百二山河误祖龙。石浅易知丹井味，洞深难见白云踪。自惭半座分花雨，无复人听夜讲钟。
紫袍乌帽马蹄轻，晓浥秋山桂露清。慷慨剧谈当世事，艰难方见故人情。杏园旧宴魁麟笔，莲幕重开佐凤城。青琐玉堂殊有待，江淮何日可休兵。
三十余年别剡川，一瓢分饮葛洪泉。当时玄度寻支遁，今日昌黎欠大颠。游宦石头怀往事，伤心瓜步梗来船。盍应借箸趋前列，北面风寒快着鞭。
九州烟景杂尘埃，自爱吾庐住鹿台。百计不如归最好，五行只可问无灾。野园日暖花争发，贫屋春深燕自来。王戴风流千载下，水声山色更徘徊。
林下寥寥宇宙宽，孤怀懒与世相干。穷通有限随时好，仁义相拘作事难。故国不知春后信，他山频在梦中看。棠梨花发幽窗下，游蝶不来风雨寒。
东风晓出凤凰城，烟棹悠悠春水平。征雁北归乡有思，大江东去世无情。渡人来往青山在，霸业兴亡白鸟惊。惆怅鲸吞心未死，至今朝暮逐潮生。
玉京仙额篆封苔，密密春云洞不开。白蟒降时凭铁锡，红霞飞处接瑶台。林幽怪石如人立，夜静空山有鬼哀。一曲凤箫声已断，释签岩下独徘徊。
白日闭门亦懒开，门前日日起尘埃。人无旧分言难托，道有同心信不来。黄菊一篱秋冷淡，碧云千里暮徘徊。去年忆得寒江畔，君上孤舟我独回。
多时不向柳边来，每个幽亭坐一回。春哢未容鶑燕闹，芳心犹待杏桃开。飘摇水面渔舟稳，宛转风前玉笛哀。太乙清都五云表，冷香空锁御园梅。
十年心事已蹉跎，吴越兴亡付绿波。衰鬓又惊黄叶落，故乡遥认白云多。葛洪井畔三生石，处士梅边十里荷。总是平生快心处，夜长无奈月明何。
雨后湖光照绿苹，岸行舟载苦吟身。恨无杯酒浇胸次，折得梅花插帽轮。流水六桥人自老，暖烟十里柳重新。飞来白鹭如相识，共乐羲皇世上春。
昔年此地属龙门，两壁崖崖禹凿痕。泉堕半空翻作雨，天藏一窍狭于村。萝烟尚瘗仙人骨，矶月应招钓客魂。岩下住僧多白首，不闻尘世似桃源。
此生书剑学无成，癖爱林泉梦亦清。甘苦已知浮世味，亲疏尽见旧交情。五湖风月随闲客，十载冰霜对短檠。归得又思沧海去，是谁堪结岁寒盟。
三十将成道未成，菱花频照意频惊。百年得趣非容易，万事无心是太平。白雪阳春谁欲听，青鞋布袜世相轻。天台庐岳难忘处，泉石皆知旧姓名。
天地宽闲鼓角疏，江南烟景忆当初。乍归故里仍如客，偏爱沧洲不为鱼。草木有心知雨露，楼台回首作丘墟。夕阳咏罢餐秋菊，又放青山入弊庐。
流水东流竟不回，已将心事作寒灰。窗前白鸟寻常过，篱下黄花寂寞开。玉珮金鞍浑是梦，凤箫龙管只堪哀。多时不得中原信，暮雨西风雁自来。
处处溪山得趣真，不曾富贵不曾贫。梦中觅句浑如醒，秋后看花亦似春。未许黄金酬苦节，祇应白鸟伴闲身。门前一径苍苔色，终岁喜无车马尘。
满山风露正秋深，石井栏边蛩夜吟。黄叶随流如有约，白云归岫亦无心。拟同猿鸟消闲日，别卜烟霞入远林。毕竟一荣还一辱，百年何用觅知音。
楼影斜侵贺鉴湖，月随天远极苍梧。青山不受秦封禅，白鸟犹惊越霸图。烟带夕阳笼野树，雨生春涨没平芜。好诗都在栏干上，最喜红尘一点无。
子胥山上噪群乌，旧日英灵在此无。臣节已亏因挞楚，兵筹虽用奈亡吴。云屯灌木疑烽戍，石列平城设阵图。只可共忧难共乐，知君唯有一陶朱。
霁色空明宇宙宽，江南佳趣在栏干。云蒸列岸青山晓，露湿眠沙白鸟寒。极浦风帆侵树杪，夕阳烟景聚檐端。目前有句吟难尽，几度登临月下看。
秋光清接眼光寒，碧落茫茫碧海宽。月堕树根当岳顶，天垂河气湿栏干。元龙百尺情犹在，黄鹤千年迹未残。最是夕阳烟雨后，不堪直北望长安。
方丈山中草亦灵，参差小朵结菁英。玉团紫气晴霞淡，金缕红光晓日明。四皓自餐商谷稳，九茎曾见泰阶平。蟠桃春色应同永，香比蟾枝此更清。
不听猿啼天竺树，几番春换马塍花。草堂白雪翻新句，蕙帐青毡属故家。野火暂留明月住，好山多被乱云遮。流行坎止人间事，握手相看两鬓花。
溪房长对竹林清，日日思归计未成。千里暮云愁作客，一灯寒雨话浮生。白鸥沙上东西梦，黄叶阶前聚散情。清晓又移烟艇去，峨嵋山下钓台平。
吴王废苑又逢秋，门外沧江日夜流。有泪不同儿女态，此心多为圣贤愁。蓼开南浦雁离塞，月上前峰客倚楼。金户玉堂无梦到，云山亦足比封侯。
茫茫宇宙事如何，夕菊朝兰宛转歌。陌上柳条谁折尽，客中秋思夜来多。阳春欲奏朱弦断，江水长流白鸟过。一自五湖人散后，更无魂梦出烟萝。
北山猿鹤久为邻，闲里生涯梦里人。旅思经时偏感旧，物华今日又从新。棹歌堤上水烟晚，笛奏江南梅柳春。五道寂寥先辈尽，自惭无补面生尘。
异乡芳草故乡情，闻道烟烽满旧京。林下岂无贤圣迹，城中唯有管弦声。水流云散成寥落，花笑鶑啼做太平。今日已无荣辱念，此山深处寄浮生。
极目东南王气浮，雨余春色满皇州。看花不饮翻如醉，听角无心亦自愁。吴越是非残客梦，山川今古白人头。殷懃更向楼中望，只有孤云得自由。
芳菲时节思悠悠，快与风光汗漫游。万物不如花富贵，一春唯有蝶风流。仙曾许我黄金骨，天不饶君白雪头。随处是家随处客，夜来何事梦沧洲。
无端檄下白云中，水国迢迢宋梵宫。草入空斋随意绿，花开野地向人红。夕阳每感皈巢鸟，秋色偏怜出塞鸿。一个闲身闲不彻，风霜添得鬓成翁。
一年风景两逢新，老去情怀最惜春。未有鸧鹒传好语，岂无蛱蝶报芳辰。花林淑气蒸香蔼，柳岸游丝惹曲尘。今日晴明聊引兴，倚楼翻作望乡人。
茅屋风光总入诗，今年何事燕归迟。繁花犹未竞春色，百舌最先啼晓枝。深导竹渠防雨涨，密扶花架恐风欹。人生三万六千日，莫负芳菲少壮时。
年年风雨作春愁，天气晴明便出游。陌上野梅飘趁屐，水边杨柳碍行舟。踏青尚可酬佳节，拾翠如今愧白头。近日贪眠长失晓，鸦啼犹拥黑貂裘。
三十余年吴楚客，如今方觉负初心。凌霄神骏怀支遁，高屐貂裘怪惠琳。洛浦春光花满树，渭川风景竹成林。归来不用鸣长铗，时复一吟梁甫吟。
耳热酣歌向朔风，山河泽国旧吴宫。人生莫羡仓中鼠，世事须知塞上翁。大雪风光寒草绿，小春天气野花红。高堂白首无来信，一点乡心逐塞鸿。
笔床药灶趁霜晴，闲向山中乐宦情。亭傍疏林看石坐，径穿幽洞绕溪行。雁来红叶我容老，御爱黄花晚节清。烟澹凤城门欲掩，夕阳归路竹兜轻。
旧馆迟留春欲暮，小山林石带平原。自怜萍迹随流水，每到花时感故园。鸟啄雨墙红落杏，蝶翻风砌绿抽萱。十年未遂东归计，白发慈亲独倚门。
闻鸡击楫旧英雄，何处山河是洛中。龟土坼烟秋望雨，兔轮生晕夜占风。䕷芜只为王孙绿，菡萏难胜越女红。今日最怜羊叔子，鞑尘同污鹿门翁。
十五游方今五十，羞将白发对春风。故园泉石情长在，近日江湖趣不同。鶑友怕寒抛柳巷，蜂臣探暖到花丛。芳菲时节偏多感，无奈归心逐塞鸿。
十五游方今五十，磨穿铁砚又重磨。江南自寄双鱼去，桥上谁乘驷马过。春入桑麻惊老眼，冷思天地发长歌。山林亦是吾君赐，日望官军荡白河。
十五游方今五十，客亭杨柳感人多。江山是处逢春好，风月关情奈老何。冒雨花开新接树，衔泥燕补旧营窠。故园昨夜思归切，听得櫂船人唱歌。
十五游方今五十，每嫌屈蠖苦求伸。许由不肯为天子，文叔犹能念故人。几处池塘初解冻，一时桃杏又争春。五湖烟景虽然好，萱砌难忘白发亲。
十五游方今五十，几番坎止又流行。生来不作千年调，死亦何须五鼎烹。周室黍离狼虎国，尧天花蔼凤凰城。看山欲跨山中马，却怪一春无好晴。
相逢处处说干戈，又报天骄走渡河。乡国不知音问少，友朋无奈别离多。杨花漠漠迷春思，芳草萋萋感暮歌。猿鸟亦移深树隠，野人只在旧烟萝。
槜李当年是越乡，客情何事忽清凉。霜催燕子归南国，露逼虫声上北堂。野外几重秋水白，天涯一片暮云黄。年年有雁书难寄，无梦到家空夜长。
独住云边旧草堂，恨无微力答吾皇。又惊烽火交丁未，暗惜山河到靖康。塞马病衔秋草白，乡兵泣对野花黄。年来喜报残金灭，歌舜歌尧入乐章。
战曾无甲马无鞍，谏猎书生贱武官。每忆云中擒虏健，几番雪里枕戈寒。箙留响箭机心在，袍损团花血点干。间拍旧弓怜臂力，更怜西北战场宽。
瘦脊棱棱跨弊鞍，无骑北将服南官。衰鬃不弁青丝脆，旧铁犹衔白沫寒。料足雨催荣草长，蹄香春暾野花干。可怜骄骏今无用，羞见新驹学步宽。
满身铁甲据金鞍，百战功成始拜官。尽阵解围兵势活，分旗夺地戟光寒。并吞北虏心长勇，未捷中原泪不干。建立太平终有日，扁舟已爱五湖宽。
龙堪鬭健铁为鞍，频载将军战得官。逐北蹄奔胡雪滑，嘶边鬣耸朔风寒。金镮辔上红缨乱，火印轮中白汗干。草满沙场无暇吃，阵前缰勒不曾宽。
红罗抹额坐红鞍，阵逐黄旗拨发官。秋戍卢龙番鼓哑，夜屯白马虏星寒。铁球步帐三军合，火箭烧营万骨干。兵器徒知是凶器，止戈为武帝心宽。
血战胡儿尽堕鞍，一番奏凯一封官。兵枭铁鹞威方猛，酒赐金蕉胆不寒。雁塞月阴青燐淡，渔阳雪苦紫茸干。胡亡未必胡无种，韬略萦心不放宽。
五色戎旌百万鞍，徒夸龙虎统兵官。嚣喧闪电蕃营乱，阵算回风虏帐寒。兵法用过黄石远，血盟沥尽赤心干。太平弟子忧成病，安得征君旧业宽。
战守京河不下鞍，臣图恢复不图官。十年南渡客头白，万里北征戎胆寒。叛桧班师金诏急，留飞赤子泪嗥干。可怜身死莫须有，从此王基未得宽。
五丈高原跃战鞍，同州太守旧藩官。路挑野鬭皈南急，旗猎风鸣带北寒。采石盘中兵胆涌，橘红袍上箭痕干。鸡豚放却西元帅，只要当时国步宽。
第一山东逐虏鞍，平淮命作守淮官。英雄内比黄金贵，死鬭牙穿毒箭寒。雨洒红刀胡血滴，风披斑甲虎皮干。功高孤竹今如此，旧恨茫茫沧海宽。
句织天机字字难，冥搜长在寂寥间。每惊白雪阳春变，未放光风霁月闲。子美到今谁是史，仲尼亡后不曾删。衰吾欲话平生志，安得重逢饭颗山。
乾坤独往欲逢谁，只有文王识钓丝。豪杰尽生龙鬭日，太平须见凤来时。风前莫听凉州曲，月下长歌白苧辞。自笑不如南海燕，年年秋社是归期。
此去茫茫几度秋，南来犹在古杭州。楼台雨打归魂冷，沙漠风吹杀气浮。龙管凤箫遗旧曲，吴花越草换新愁。相逢喜话中兴事，今日胡家白骨丘。
不识朱门识五湖，客中清苦十年余。世无苟取心何愧，句自冥搜貌任癯。笋蕨春来肥雨露，林泉日用狎樵渔。云踪鹤性长如此，未必青天管得吾。
欲将心腹问渔翁，可住湘山第几峰。世远合应披薜荔，道存何必怨芙蓉。难教牧笛鸣如凤，谁把渔竿钓得龙。极目危楼千里思，晓烟藏雨晚烟浓。
望望东西草色新，杖藜曾逐少年身。风烟半是亲题处，泉石多非旧主人。黄鸟有情频唤侣，野花无语自伤春。闲心一片闲如水，心管悠悠陌上尘。
从来洁白胜㶉𫛶，不解浮沉愧鹭鸶。今日独留杨柳岸，何年合到凤凰池。风波自险身常稳，网罟虽多意不疑。四海五湖皆有分，人多相识少相知。
跨蹇寻芳带雪晴，几番溪驿又山程。可怜岁晚心偏苦，忽见春风眼倍明。浅磵石边留野趣，矮篱竹外托幽情。繁华满地凋零尽，难写夷齐一种清。
一树乔乔迥出林，兔丝千尺附清阴。怒枝伸缩苍龙臂，翠顶盘桓老鹤心。古藓皴皮藏冻蜕，细风入叶转幽琴。婆娑独秀青山里，定有茯苓无处寻。
吴楚经年杀气凝，艰难国步涉春冰。义旗东下谁相似，誓楫中流我不能。水到南徐围铁瓮，山从北固抱金陵。捷音尚隔苍茫外，貂尾良弓足股肱。
翩翩白鹤竟难寻，每对春山忆道林。百岁岂能长称意，五湖难得尽知心。大槐国里乾坤小，杜宇乡中草木深。今古穷通皆是梦，林泉风月自闲吟。
楚甸荒荒杂戍尘，行藏日日倚楼频。风烟易老东西客，泉石偏疏富贵人。喜有白鸥知静思，恨无黄鹄载闲身。岳僧近报匡庐事，瀑布房边药蕊新。
风流全是汉衣簪，白首已成梁甫吟。浮世浑无容易事，先生长有太平心。樽前暮雨苔花老，枕上晴烟稻叶深。最是懒迎金马客，不曾弹铗向知音。
鱼龙吹浪阻行舟，又得相寻暂聚头。不是于君多惜别，自缘今日少交游。斜风细雨吴天远，芳草垂杨越路愁。昨夜不知人未去，误教魂梦过南州。
十五游方今五十，骎骎白尽少年头。看来造物真儿戏，忆著平生冷汗流。宇宙何须三兔窟，山川总是一菟裘。眼前不见江湖处，终是相忘欠白鸥。
十五游方今五十，风霜历尽几风波。雌雄自古乌难辨，鱼鲁如今字转讹。白日消磨英雄尽，青山埋葬故人多。乌啼花发茆庐暖，更喜春风长薜萝。
十五游方今五十，异乡偏感故乡春。吴樯语燕频留客，楚谷蛮鶑苦唤人。柳瘿冷悬芳信雨，花须暖污阿香尘。如今又在长安别，夜夜天边望北辰。
十五游方今五十，久将孤锡挂山林。平生不作可怜色，是事但求无愧心。陌上春回青草暖，天涯人去碧云深。满园风滚梅花雪，更有幽禽弄好音。
十五游方今五十，翻思四十九年非。守株林下头添雪，掩卷灯前泪滴衣。过隙寸阴真可惜，流芳百世不如归。沐兰几度弹乌帽，又欲冲天放鹤飞。
独行三十六峰头，飞过东华百尺楼。今日中原前日梦，天人极乐世人愁。后千载续后千载，外九州环外九州。此处名烦君着眼，区区复记又何求。
象笏犹存旧典型，魏谟亦此振家声。矧今故第堂堂复，不日新祠恰恰成。嘉定间关全蜀险，端平仓卒护乡城。此功此德垂千古，自有人人香火情。
右军孙子总奇才，一别俄惊秋又来。冠佩正宜朝凤阙，钓竿未许老鳌台。云昏野寺疏钟断，潮落寒汀野鹤回。咫尺相思不相见，渴心吟望欲生灰。
早向南宫掇一筹，英声藉藉出南州。襟怀雪月五更晓，器宇江天万顷秋。方羡庐山高筑室，奚虞夜壑遽藏舟。天朝弗为斯文地，才羡如公不久留。
九天虎豹不守关，瑶京夜半堕尘寰。化为青山故曲折，中有玉殿开仙班。白龙天来三百丈，飞沫直下琉璃湾。神仙可望不可接，桃花伴我归人间。
凡世纤尘不敢侵，瑶关自锁白云深。地灵佳木有仙意，山静啼禽多好音。五洞暗通蓬岛路，九峰密拱石坛阴。步虚声了幽人暇，一穟炉香三弄琴。
大厦将倾一木支，登陴恸哭志难移。螳螂怒臂当车日，精卫衔沙塞海时。梦里忽惊元主朔，军中犹卓宋家旗。孤臣万死原无恨，独怪山翁总不知。
独向春风泪几回，经年游子自堪悲。天涯只为青云绊，堂上应怜白雪垂。离思不随音问去，浪身惟逐梦魂归。有时得慰故乡愿，骨肉团团醉寿杯。
男儿腰下带芙蓉，羞睹秦官老径松。羊胛日生寒戍鼓，马蹄风起夜楼钟。菊花憔悴三分雨，枫叶青红一半冬。只为新诗吟太早，满衣风露湿重重。
朝阳鸣凤马图河，雷动官僚宴泰和。万国春风酣组绶，九天明月照笙歌。红云瑞拥山呼寿，沧海恩深酒作波。元朔丹崖声教远，愿昭鸿业刻嵯峨。
出城五里凄无宿，清境光辉日遍曝。水仙飞结空中楼，佛香吹化莲花国。老僧坐久忘身心，夜凉恍住蛟人屋。何当使我出世愁，苔迳幽窗弄艺竹。
曙色溟溟湿缊袍，涌金门下上轻桡。五更钟鼓星初没，两岸楼台雾未消。路傍柳洲人语近，山连葛岭鹤声遥。冲寒亦有寻梅客，拥袖骑馿过短桥。
野店杏花红满枝，江南天气早春时。青山笑我来何晚，白发催人老不知。云窦雪消龙涧满，星坛树偃鹘巢危。明朝欲尽登临兴，还赴云间羽士期。
玉芝不见草萧萧，古柏阴廊昼寂寥。琳馆废来余福地，名碑留在记前朝。碧梧树老鸾飞远，华表天空鹤去遥。惟有迎仙桥上月，夜深还自照吹箫。
门户兴衰不自由，乐天知命我无忧。大儿安得孔文举，生子何如孙仲谋。天上麒麟元有数，人间豚犬不须愁。养男不教父之过，莫视诗书如寇仇。
千古兴亡我尽知，一家消息又何疑。古来圣哲少才子，世乱英雄多义儿。靖节少陵能自解，孔明王猛使人悲。只虞错改金根字，焉用城南劝学诗。
中原自古多豪杰，晋国尤多贤大夫。学问断无虚议论，功名须有大规模。臂间弓矢真良将，舌底诗书笑腐儒。自恨两贤相识晚，不妨杯酒恣歌呼。
伯阳曾著易参同，夺尽阴阳造化功。白玉五城人可到，黄金一鼎道无穷。先生救世心良苦，后派多才命必通。魏本大名名易显，子明且为筮江东。
观外好看船往回，观中几度见桃开。常瞻紫气青牛去，又带白云黄鹤来。天地无情搔短发，古今多变付残杯。醉中尚有醒时眼，不信玉山人可推。
老树犹能识道回，好怀长对碧天开。青山绿水何人管，明月清风要我来。少日曾闻黄石教，平生几掷左慈杯。道兄惯见人间事，快抱棋枰信手推。
万古纲常担上肩，脊梁铁硬对皇天。人生芳秽有千载，世上荣枯无百年。此日识公知有道，何时与我咏游仙。不为苏武即龚胜，万一因行拜杜鹃。
道逢患难正当行，礼食从来孰重轻。绿鬓行藏堪检点，白头去就要分明。了知死别如龚胜，未必生还似子卿。纬地经天文不丧，许君独擅大声名。
死易程婴岂不知，十年死后未为非。文辞未必改秦甥，敲朴徒能抱御衣。无志何劳悲庙黍，得仁更不食山薇。儒冠有愧一厮养，何忍葵心对落晖。
孟韩相慕久悬悬，恨不论诗早十年。吾道不行知有命，斯文将丧更由天。此生何恨为龚胜，来世谁能知少连。不信无人扶宇宙，是邦豪杰已林然。
八闽英杰盛如林，安得三忠存至今。旧俗风流千载事，精忠大义一般心。早知平陆风波恶，何必巅崖云雾深。此日脊梁非铁硬，小颜拳爪定相侵。
雪中松柏愈青青，扶植纲常在此行。天下久无龚胜洁，人间何独伯夷清。义高便觉生堪舍，礼重方知死甚轻。南八男儿终不屈，皇天上帝眼分明。
平生爱读龚胜传，进退存亡断得明。范叔绨袍虽见意，大颠衣服莫留行。此时要看英雄样，好汉应无儿女情。只愿诸贤扶世教，饿夫含笑死犹生。
明知儒道本同流，未了因缘不自由。紫府寥阳随念到，红尘辛苦几时休。精神尝与天来往，躯壳不知谁滞留。穹壤岂无陆修静，知君认得故吾不。
岂不逍遥自采真，世间何地可容身。碧潭秋月元无物，丽日祥风只爱春。天上尽多知己友，尘中安得见心人。赤虬一跃蓬莱近，又恐丹丘有宿因。
学道无魔道不成，神人得计是无名。光风自觉长潇洒，明月何曾有死生。早悟梅山难养性，何如福地别寻盟。梅花香里堪联句，莫笑人间石鼎鸣。
雪深不能镵黄精，天寒不能𣃁茯苓。瑶草共食何日长，还丹独炼何时成。如来怜我似鹤形，指挥龙树露神灵。佛无老死无生灭，何用劳我以长生。
堇荼易地味不甘，姜桂到老性愈辣。人言申椒能变化，我见苾芬终不灭。古来郊庙荐德馨，此物气味通神明。开口一笑露眼睛，望君点化佛先成。
孔子爱食蔬菜羹，羹中无醤必不食。先生执醤馈高年，此味珍羞岂易得。瓶中有粟岂过望，谁怜陶令分嘉饷。喜君不作无发人，免得东坡借擂醤。
丰年自古说来牟，四月麦熟胜秋收。天厨送食不待求，有面䬪饦吾何忧。安得化身为儿童，戏沙作面可报答。授记或为阿育王，请铸八万四千塔。
巍巍文笔光书林，插空屹地皆天成。尖齐不假云烟敛，圆健何劳雨露深。椽墨太阿窥小丑，书天不动龙蛇走。何用蒙恬制作工，五色光芒焕星斗。
元君吴老皆升真，民怀被德为斯亭。和烟芳草连天碧，笑日仙花满树春。前后古阴迎蓊郁，远近琅玕森玉立。祥风静定不见寒，凤尾婆娑暄暖日。
雄峰驰骤万马奔，浮空积翠如昆仑。中有一蛙清且瘦，天成不假钻锄痕。神物深潜清彻底，霹雳电光生石齿。桃花飞雨三月红，汹涌湖光涨春水。
携锄凿破南山云，种来修竹凌青冥。参天引风挺苍玉，匝地印月筛黄金。清瘦何妨惟却俗，净扫胸中尘万斛。何当裁制十二个，吹作来仪凤凰曲。
岱嶂吞吐云烟迷，山川独胜东南奇。银河倒泻风雨急，玉龙交战冰霜飞。巨流溅石驾空谷，仰望斯须突起粟。西湖不羡冷泉亭，爽利可人清兴足。
路盘屈曲蛇行惊，岭危崒嵂龟纹真。俯窥毛悚超宇宙，仰扪手得探星辰。斜阳堕块朱砂魄，暮霞几缕胭脂色。来朝海气泛扶桑，拥出金轮光赫赫。
长虹跨陆登云衢，会同海宇皆车书。日斜市溃夜喧息，月来云静天无疵。水劫金蟆形不槁，常生玉兔药常捣。可怜沧海几桑田，照耀古今人尽老。
仰山梵刹万竹间，巨鲸吼动天风寒。前声穿云出山久，后音待月挥槌难。长短轻重知多少，断续参差不奇偶。敲残一百余八声，树色糢糊落星斗。
古阴寂寂人踪稀，一泓凝碧环招提。洪音清韵系风雨，山鸣谷响声迟迟。昧爽初分天欲晓，岚气升腾迷木杪。金乌鼓翼海色红，烁醒林中正栖鸟。
朔风吹折寒梅枝，严凝冻合彤云痴。华峰屹立亘今古，堆累积聚皆昏迷。杨花飞舞盈三尺，蝶翅交加呈六出。朝阳发焰照乾坤，万壑千崖消粉饰。
三十二峰峰最高，脚踏高处真人豪。远观灵山一㟝嵝，俯视彭蠡无波涛。眼明始见沧海阔，心闲却怜人世劳。后百千年谁独立，万古一览皆秋毫。
人言此是海门关，海眼无涯骇众观。天地偶然留砥柱，江山有此障狂澜。坚如勇士专场立，危比孤臣末世难。明日登峰须造极，渺观宇宙我心宽。
正气冲融自一家，宦情儒墨共根芽。身因世故归民社，道为时谋重圣涯。千古寒光流夜月，满天余彩漾晴霞。殷勤瞻拜诸公侧，送尽长林几晚鸦。
养口资身赖以桑，终成王道泽流长。吐丝不羡蜘蛛巧，饲叶频催织女忙。三起三眠时化运，一生一死命天常。待看献茧盆缫后，先与吾皇织衮裳。
玉皇殿下卸恩袍，羞见冥鸿惜羽毛。天地有心扶社稷，朝廷无意得英豪。早知骨鲠撄时忌，何似山林遁迹高。次第秋风到兰菊，归家痛饮读离骚。
后土茫茫两𪨗行，纲常事重此身轻。大江有士一人半，千载见君双眼明。俯仰元无愧今古，英雄何必尽公卿。早知莫卖成都卜，省得人知大隠名。
满腔忠孝有天知，不管人间事已非。万里乾坤双草履，百年身世一麻衣。行藏自信床头易，卧病惟餐陇首薇。傥过宗周见离黍，几多新泪向残晖。
流落崎岖二十年，几回洒血杜鹃前。一双芒屦乾坤窄，万古丹心日月悬。案上灵龟元不食，樊中孤鹤且安眠。逃名不得名终在，行止非人亦有天。
西山东海莫容身，芒履萧萧万里尘。去住更无宽岁月，死生惟有一君亲。丹心故国江云冷，白骨他乡塞草青。不是回头春已暮，至今犹说似痴人。
晚生何敢跂前贤，夫子宫墙赐及肩。忆枉朝车十官宅，喜成邻舍万山巅。尚堪湖学生徒齿，恰少汾阳考第年。想得囊中有仙诀，形容枯槁但神全。
五朝遗老冠时贤，家祭犹无掩豆肩。文采春花洛阳苑，精神秋隼华峰巅。难兄共对三千字，晚境今开九十年。富贵朱门百杂碎，先生归卧故庐全。
势途勇退似差贤，焉用鸿门切盾肩。早赐辒辌埋厚夜，宁扶楖栗走荒巅。泥龟不羡鹍鹏路，粪菌徒输栝柏年。我谓是身如尺璧，深藏短褐庶能全。
酒可吾中孰圣贤，定开愁眼耸吟肩。共怜雪鬓双垂叟，时到花屏万仞巅。暂借松阴消永日，敢求药诀觊长年。风惊尘愕奔车跌，醒者苍黄醉者全。
风追电逐角材贤，我独从公息担肩。野旷杖藜临绝景，山寒采梠度层巅。淡汤煮饭身无病，小秤收租岁有年。臭橐腐仓死兵火，何如清节保生全。
焦原沸泽火云红，忽变煤炲漆暮空。定谪毒龙移旧穴，并驱奇鬼助狂风。落泥朱实争残果，劈瓦青株惜半桐。审雨堂中知是梦，未须豪横诧衰翁。
皴皮槁项换儿童，依旧恒河见性同。作茧蚕宁长恋叶，蜕形蝉待别嘶风。双趺可逐茶毗尽，只履谁知窣堵空。设土馒头诳人眼，新罗鹞子过天东。
实翁大笑笑虚翁，自辟新庵地几弓。万事我俱捐堕甑，百年公已办幽宫。恢张远算遗身后，跳脱迷魂出梦中。智了愚冥莫分别，乾坤黄落一秋风。
饮湿自嫌无圣酒，摘鲜犹幸有真茶。艰危昔偶分侯竹，老病今还龁庶瓜。已约社鸥盟水石，尚惊征马困风沙。醉人不管傍人笑，瘦影伶俜乱鬓髿。
风云变化世常有，丘壑盘旋谁与同。驾驭孟嘉真得势，滑稽方朔浪言工。律严诗友何妨少，租薄秋田亦幸丰。两手搔头指欲秃，犹堪举酒吸长虹。
石路崎岖唤渡船，松萝穿尽望中烟。缪为白髪二千石，轻别紫阳三十年。洞冷敛心归酒地，阁虚携眼上诗天。丹砂九转犹多事，解饮能吟即是仙。
张侯诗思涌如泉，吟榻横陈翠麓巅。十雨五风今乐国，千村万落几人烟。赏心眺览知何算，转首音尘竟弗传。句勒口碑天共远，不虚佳月佐觥船。
新晴钟鼓暮楼台，人与清空两不埃。日已顿无宣子畏，云应全为退之开。夜凉河汉牛初渡，秋爽关山雁欲来。好向丰年作张主，未须松鼎煮丹胎。
西风一叶未为稠，积雨寒添客思秋。试以物情观燕垒，可无心事寄菟裘。砚何堪办三钱水，竹岂能逾十稔楼。真是先生有归兴，不应如我雪盈头。
屡陪幽话探玄关，虚往无何已实还。远眺每穷千里外，佳吟时见一联间。致身霄汉名方起，回首林泉意欲闲。闻说姑溪卜新筑，会须容访郭青山。
东城追迹过西关，桥上纷纷送客还。携酒踟蹰才水次，鸣珂躞蹀已云间。摘茶贸食民尤窭，掘蕨烧畬土不闲。细为明时问疲俗，往来亦足当游山。
南望闽浙北望淮，山水江东此郡佳。眼有一尘辜眺览，腹无千古费安排。剪刀锋快云裁句，练带溪长月系怀。独见张侯富才思，不同余子醉金钗。
龙沙象徼各行役，汉树江云频寄诗。政尔一天心不隔，其如两地梦相思。投簪得谢今无事，命驾寻盟会有时。未爱镜湖矜敕赐，更能宣室对神厘。
叩户惊传千里使，开缄快睹七言诗。古希年迫公犹健，不仕风高我所思。儿大知书聊慰意，家贫食粥亦随时。迩来稍喜休兵革，赛社秋场醊祭厘。
秋风几日尚无诗，政坐炎歊转赫曦。闲被贫为魔搅挠，病须凉当药医治。薄田董获收新粟，老圃开包献巨梨。顾此亦差胜穷宦，回头何啻十年迟。
蝉声渐渐怯西风，闲撚青枝玩菊丛。老去一身都是病，寤来万梦总成空。喜分果饵小儿女，浪费薪蔬顽仆僮。严濑家人报船至，更营樽酒恼衰翁。
吾州今岁得儒臣，坐镇浮浇力万钧。月榭风台寻古迹，烟畦雨陇劳遗民。长庚往往诗无敌，子美云云笔有神。老懒未遑致三请，低回祇欲老垂纶。
溃蚁狂澜拔地来，日多事变少人才。鼎钟古篆盲谁识，布素轻缣拙易裁。夷甫风流空自命，子山词赋有余哀。邦侯博雅难酬对，且向筵前覆酒杯。
汉廷久已推三杰，鲁国终难致两生。云雨蛟龙真有势，风霜草木易无情。小迟玉玺征黄霸，定许青门老邵平。勇据皋比作歌颂，依稀𬳶駜似难赓。
石壁峰前旧泮林，新培槐市绿成阴。川流决溃终归海，木德回环会守心。夷轨得朋殊未艾，长谣怀感抑何深。矧伊色笑逢民则，好续当年𫏋𫏋吟。
胡床正面紫阳山，净扫晴阶掩夜关。金气渐寒风露下，冰轮欲满斗牛间。衰怀突兀来千感，暮齿逍遥保一闲。天役万形仍自役，何为西堕又东还。
散髪披襟一再窥，未甘兀兀守书痴。月圆照尽天圆处，秋半凉当夜半时。人世无灯方作梦，山翁有酒更能诗。此心除却嫦娥外，惟许崚嶒瘦影知。
饭颗山头老面瘦，沈香亭北醉颜醒。二豪诗骨已沦渊，谁能汲古出深井。康侯天笔雕风骚，一蹴已过庐山高。大鹏运海翔六翮，我岂能为腹背毛。
六如第一伽陀字，堂扁剩传弹铗冯。肖象谓当求傅弼，伤麟无复见姬公。发棺义已参坡老，札闼嘲犹忆醉翁。栩栩侯王热人眼，渠知身落大槐宫。
遁肥久已远罝罗，独慨流年老易过。宦学向来千龃龉，功言竟复两蹉跎。是山可隠在人耳，今雨不来如彼何。群蛰闭关迫摇落，未须轻奋怒蝇戈。
满城风雨夜初长，晓径衣单野圃荒。秋著此寒欺老我，诗将何句待重阳。山容竞爽穿疏树，菊意高骞迓早霜。人事日非物良是，悲来谁办铁为肠。
彭门不记旧楼黄，吟社参寥未肯忘。更著雪添双短鬓，早惊秋隔两重阳。遥知剩种旃檀树，便拟同焚艾纳香。勉为龟蚨驱兔颖，愧无雄健亢三长。
多生曾结短檠缘，埋没书蟫不记年。左郁右邻窥奥藏，南浯北峄问奇镌。更饶曼倩三冬学，未抵天龙一指禅。丝尽茧成终有日，与公同作老蚕眠。
芙蓉一雨烂枝繁，篱落纷披菊满园。岁月少恩寒事迫，乾坤多难老身存。酒逢我辈何拘节，山在吾家不出门。高可常登亦常醉，独能此日与销魂。
荒山过雨薄寒新，洗尽西风扇底尘。萍梗江湖今故国，干戈天地几遗民。向来佳节都如梦，不谓衰年剩此身。草草儿曹一杯酒，谁欤可与话酸辛。
风亭月榭欲为之，十许年前已筑基。秋著碧山环作画，天将白鸟点成诗。抚松已幸追陶径，梦草无烦忆谢池。典午纪中摇落语，白头洄溯不胜悲。
小园秋霁胜春晖，雨过林端叶未稀。红锦芙蓉应万萼，雪衣蝴蝶忽双飞。刀耕旧业聊从俗，瓮汲余生永息机。天与华腴慰萧寂，可无佳句答烟霏。
住山应是胜游山，矧此仙区异俗寰。几度出城行十里，何时筑屋就三间。化猿君子高难问，射虎将军老合闲。祇虑家人犹粒食，水泉深冷石田悭。
箐果崖芝日足餐，卖薪时亦下云端。邻家有酒常同醉，晚岁无衣不叹寒。黑白石充棋子用，青黄树当历头看。须眉不愧商山皓，可待为人作羽翰。
重阳晴过小春天，忽复萧骚雨可怜。响入竹林全似雪，湿蒸茅舍最宜烟。战尘洗净无传箭，客路泥深亦着鞭。三月聚粮岂容易，临风殊觉意茫然。
南寒稍近折绵天，葵荠争承小雨怜。冻合远峰应有雪，炊残荒市更无烟。未妨夜画炉中箸，何苦晨呵袖里鞭。人事好乖行路恶，政应委顺付怡然。
菊悴兰摧忆别离，雪边重映十年诗。泪凝紫筿湘灵怨，血迸红英蜀魄悲。旷野虎狼喧寇暴，长途鱼雁隔亲知。庄生浪说能齐物，尧桀彭殇讵可欺。
山肩寒耸月随归，榾柮炉红闭板扉。跨灶郎来温课册，齐眉人为折深衣。花传喜信灯如语，草就佳篇字欲飞。旧日声名刘夜坐，能传家钵似君稀。
林禽畏冷暮争归，水上荒城早阖扉。敲月会棋迎皂衲，斧冰供茗唤青衣。龁萁老马厩中响，瞰烛痴蛾窗外飞。忽报楼头禁钟动，平生乐事叹今稀。
酒醒招得醉魂归，深护炉熏键夕扉。渴舌恶甜勤漱茗，癯肩耐冻懒添衣。颇闻空暗无星出，小待更深定雪飞。一字不圆终不寐，癖诗如我自应稀。
六幕垂同冻不埃，舞霙呼我燕窗开。已从衣上霏微见，未肯檐前汗漫来。就砌拾看呵指笋，隔帘迎数鬬妆梅。衰髯却怪全相似，且置闲愁拨蚁醅。
雨收霰止绝纤埃，压瘴迎丰兆已开。欲积忍将靴踏去，初飘喜著袖盛来。微微糁体寻生粟，稍稍粘枝辄乱梅。不解高楼办歌舞，典衣亦合买新醅。
送分迎至苦匆匆，壁立萧骚肯叹穷。四海交游存想外，十年奔走乱离中。生平不作今人调，尔辈焉知国士风。自觉近诗如死树，傍无枝叶更心空。
谁知缇室动葭灰，总道阳从九地回。年近六旬愁里过，身行万里死边来。诗存瘦骨全如我，花倚春风不是梅。偶有友朋仍有酒，看云聊与釂深杯。
牛下悲哀宁戚讴，捐汤置禹此何由。父初传子风差薄，臣至干君德转𬨎。归启旧家犹几在，升陑众旅已相仇。何人得似彭铿寿，见夏为殷复见周。
七月陈王致太平，转头已听黍离声。陪臣僣上三归备，霸国邀君九鼎轻。释氏谈空端有理，词人赋恨岂无情。燠年寒岁频更换，未抵黄河一度清。
禔身涉世谩多忧，运去时来不自由。孔子三千难变鲁，太公八十尚兴周。星辰岁久常差度，江海潮生会倒流。万有盈亏理如是，可须悭作醉乡游。
灯前闲覆孟坚书，瞬息炎刘四百余。五聚井星才属尔，一抔陵土竟何如。早夸发纵轻烹狗，终藉吞舟失漏鱼。若使高皇为晋献，可须莽卓始丘墟。
刘琨劝进岂无闻，王猛临终亦有云。秽史汝能诬正统，老伧谁实莅余分。山阴禊事流觞帖，彭泽归来植杖文。二物万年终不泯，可能草木张吾军。
倏忽还如晋灭吴，六朝宫殿永榛芜。千娇玉座酣醽醁，一命青丝系辘轳。早使阁中无贵嫔，未应阙下有蛮奴。他时月夜逢杨广，衣钵相传不早无。
突虎冲蛇献荔枝，冰皴雾瘴覆全师。艳妃有弟堪为相，叛将无君懵不知。嗣后已成灵武篡，旧臣空复曲江思。太平可似花开易，羯鼓三声唤得来。
中原赤气已龙兴，岂必桥江罪若冰。花不忍看春哭后，金何曾惜岁斋僧。失身亡国非无痛，保士全民尚可矜。复遇大梁爱文艺，余臣往往与瀛登。
客从函谷过南州，略说长安旧日愁。仙隠有峰存紫阁，僧居无寺问红楼。兰亭古瘗藏狐貉，椒壁遗基牧马牛。万古不随人事改，独余清渭向东流。
力引豺狼噬九州，獾郎于世果何仇。青苗法令初为祟，玉斧封疆半已休。绍圣南行多不返，靖康北狩欲谁尤。儿时曾读前朝史，几夜寒灯见泪流。
前世何知后世长，老年合悔少年狂。即今安在凌烟阁，毕竟无非审雨堂。脚底东西南北路，樽前三万六千场。谪仙落魄人谁识，终许诗名死后香。
老桧长松玉立身，雪摧霜挫不争春。但须处士杯中物，可用明公壁后人。自审诗肩无骨相，或称书眼尚精神。南山射虎非吾事，亦复傍观野水滨。
寒斋兀兀味残书，一上崔嵬计未疏。下界喧卑离市井，平皋洒落见樵渔。断鸿淮汉三江外，古树隋唐五代余。忽忆浮溪偃王句，顾瞻遗庙意踌躇。
御寒时着火文武，等醉岂拘杯圣贤。土润春应萌有日，尘清野更洁于天。谁呵冻笔诗能画，独上高岗意欲仙。剩有篱根未消处，试裒枯筿取茶煎。
霁色寒光滉诗眼，谢家旧赋果谁贤。无声忽讶潮包地，不夜常疑月在天。溪上过桥僧似画，楼头把酒妓如仙。老夫幸有瓶笙在，更扫空阶落叶煎。
纸色光新耸坏櫺，履声松脆兀闲庭。饥禽啐砌留奇迹，枯树拏空失丑形。早与花根添曲糵，可容画手著丹青。溪西冻瀑融晴滴，欲问岩僧借净瓶。
檐澌余滴溅风櫺，三日晴犹剩半庭。足使蝗蝻俱屏迹，未妨鶑燕尚潜形。调盐冻字难为墨，透瓦炊烟渐放青。共笑爱梅痴老子，夜深温水换铜瓶。
春光几度九十日，人寿都卢一百年。老圃地宽花富贵，醉乡天阔酒神仙。谁能晚节消闲福，时喜新诗得警联。晓色欲红拜元造，炉熏一炷鹊声前。
崖仙忆昔手予携，音响如钟气吐蜺。槐国诸公千梦蚁，瓮天余子一醯鸡。满浮芳酒春梅动，朗诵新诗夜月低。倏三十年如一瞬，东坡门下愧双溪。
三十年前此路行，来车去马唱歌声。旗亭沽酒家家好，驿舍开花处处明。白羽宵驰四川道，青楼春接九江城。如今何事无人住，移向深山说避兵。
妙年璧水播英辞，半世闻声鬓未丝。赐姓远从梁武日，家风复见喻凫诗。九霄空阔飞腾势，万卷纵横讲授师。重到庐山亦何喜，喜君知我我君知。
清地虚天渺何许，芒鞋未往意先飞。山中叱石初平隠，月下吹笙子晋归。不死真人千劫在，无垠浊世一尘微。何当日咽丹池水，长共寒猿啸月霏。
犹忆清虚下云汉，转头劫堑已灰飞。三山恍惚惊鳌动，千岁凄凉望鹤归。风度羡君仙骨莹，年华迫我世缘微。岂无道侣歌招隠，许脱红尘卧碧霏。
朅从歙浦来湓浦，闻自全州入桂州。倚俟先生还北棹，定容小子到南楼。甘留旅琐缘何事，积受恩私愧未酬。但愿岁时一相见，萍踪从昔惯漂浮。
南斗之南八桂林，携琴欲觅旧知音。想君湘水花边路，识我衡阳雁外心。偪侧甲兵询动静，艰难书问畏浮沉。相烦为报真消息，莫待春江柳色深。
西浙东江昔袂分，洪都湓浦忽相闻。才看陶令门前柳，却忆滕王阁上云。何处鱼蛮能避役，无边鲸海尚行军。诗书胸次堪筹国，定不专凭柱后文。
搜香索影夜凝神，楚些招还萼绿真。月底似逢和靖老，风前恍见寿阳人。清寒不类巫山梦，素艳全非洛浦尘。尤物有灵生幻相，凭谁貌取补之春。
醉筇斜倚杏花风，邂逅高堂六客同。寓世常如超世外，识山何待到山中。去鸿新燕催春色，残雪晴霞媚晚空。一笔写成真面目，试凭华表问仙翁。
客怀历落事多违，叹息流光似箭飞。雪后蒌蒿初荐酒，花前蛱蝶欲穿衣。熟知江水磨今古，难向春风问是非。怅望庐山但愁绝，万重云锁几禅扉。
衣冠奇古旧儒风，湖海襟期臭味同。七字不妨容我和，一樽酒欠与君中。春光是处饶生意，山色何曾碍太空。九叠云屏三笑路，何当偕访虎溪翁。
前身恐是靖庐公，手擘崔嵬栋此宫。拔地三三屏特起，藏天六六洞潜通。渊明山气忘言外，太白秋声静坐中。一洗丹玄童子眼，待看鸾鹤下晴空。
青春日月儒冠误，拂袖沙河尘土路。觅君不见今几年，庐山道士房中住。不肥不瘦不精神，看尽鸢肩燕颔人。宅为官屋骨为尘，似我翛然云水身。
弱冠清修更老成，诗来重慰故人情。向曾屡共阿戎语，今乃新闻侯喜声。材大君当为杞梓，器微吾仅比瓶罂。平生吟社雕零尽，合许忘年友与盟。
鄂城未至客湓城，谁识惓惓欲见情。端肯寄书凭雁足，遥知求友认鶑声。论心政愿投胶漆，临路良难渡水罂。江海一生今老矣，待来重结岁寒盟。
甲申春仲夜廿六，怪事可无诗史书。星斗横陈九霄上，风雷鼎沸一更余。雹声击瓦疑皆碎，电影穿帷恍似虚。明日麦摧桃李仆，更惊无叶剩园蔬。
来时犹见雪飞花，花落今成雪委沙。旅舍燕声春过社，禅窗蝶梦客思家。猫头味荐廉泉笋，雀舌香分净社茶。岂谓故园无此物，直烦博望泛仙槎。
春来何事客江城，欹枕怀人意屡惊。遥夜欲明风雨止，老人无睡鼓钟清。苦难辞酒真成病，强欲酬诗曲徇情。竹密花浓归去好，万山深处听鶑声。
春来不住听檐声，日色何曾作好晴。纵有花应欺老病，偶无酒亦过清明。疾风恶浪摇孤垒，危枕昏灯寄此生。西上东归皆未可，客怀端复向谁倾。
春残江水匝江城，尚忆初来雪未晴。果菜芳辛频代谢，禽鱼孕育各生成。昼长独坐拍棋子，夜静不眠欹柝声。南望湘漓杳无耗，黟峰桐岘最关情。
仙家天地在壶中，谁到壶中识此翁。一念人人皆上寿，四时日日是春风。偶开古画惊神品，频换佳花玩化工。玉醑金钗香梦断，归来晴月挂梧桐。
劬劳永感正关情，厚意殷勤荷友生。隔日移庖成剧醉，终朝欹枕困余酲。略加芎煮香苏饮，少著盐庖苦荬羹。数首诗词懒酬和，杜门止酒始神清。
年衰才尽懒挥毫，定有移文责鲁皋。学到紫阳今欲绝，诗如清老子能高。栖迟矮屋官犹冷，傲睨芳樽气自豪。试遣俚音辱聪听，未应堪比郁轮袍。
初喜明珠入掌中，良由善念与天通。吉祥预报长庚梦，福德应临长子宫。急写贺书端不错，滥叨佳集顾何功。此诗特为高门庆，大似麟经记鲁同。
稼轩贤帅有甥氏，梅野伦魁之里人。春水江湖宽度量，秋天霜月瘦精神。三年郡政弥缝密，四海诗朋燕笑频。题浣花笺当折柳，预愁船鼓转东津。
妙年意气日方中，致有前贤长者风。言未始轻常简洁，饮虽甚醉愈温恭。此邦小屈为通守，吾老相逢已秃翁。自笑全家归未得，怅然寥廓羡冥鸿。
宇宙今年气数新，不愁无地著闲身。西成稼穑占鱼梦，南纪干戈息马尘。随分田园胜仕宦，及时儿女了婚姻。细思便合从君去，龙虎山中作道人。
垂门老柳系青骢，梦里先曾访此翁。谢朓远窗分绝景，郝隆幽腹对晴空。偕来众客无官位，拱立诸郎有父风。我寓秀山十年矣，草堂始得一樽同。
六桥花絮骤嘶骢，岂料如今两鬓翁。痛饮竹林真得计，望尘金谷总成空。吾庐寂静专云岫，公屋宽凉傲暑风。东下西还俱未定，不妨时许笑言同。
拥书终日汗如浆，试上崔嵬觅晚凉。忽喜孤烟支拄杖，偶逢平石寘绳床。十年世事头须白，六月江城草树苍。莫尽山颠且山半，待携诗友共清觞。
无冰为水柘为浆，深入醉乡心自凉。微官误身鱼中饵，俗士缚礼龟搘床。未妨卖书笑杜甫，宁能食乳羡张苍。颠崖仆树幸无损，当复与君浮万觞。
少年客洛走缁尘，自倚诗才敌万人。岳耸河奔争气势，霜严月朗借精神。镜中颜状惊非昔，笔底工夫苦不新。辜负桐江好山水，花开叶落十秋春。
宇宙茫茫战马尘，中原文献不无人。诗裁彩笔天公妒，书拥青灯夜气神。簁雨簸风六月冷，磔云裂雾千峰新。何当君病早勿药，共倒松阴百瓮春。
三伏厌厌病欲萎，可能秋后尚无诗。连宵急雨凉如洗，贪寐衰翁醉不知。药饵谁精寸关尺，文章空说斗牛箕。西斋池上堪逃暑，木落吾将信所之。
妙论剧谈逢大敌，深林荫樾尾清游。柳州先记知非偶，陆相荒庄愧不秋。似舅远寻昆弟好，老生猥与介宾谋。凄其廿载龙门梦，垫角曾登李尹舟。
潇洒名州吏事门，公余应已尽跻攀。钟鱼寺寺藏深树，楼阁家家见好山。几许烟云藜杖外，无边风月锦囊间。俸钱节缩余多少，只买奇书数种还。
乐土丰年旧观还，使君心事最相关。祇因标致清于水，便有声名重若山。一室炉香书史畔，万家杯酒管弦间。汉庭选表虚公府，白玉鸣珂未许攀。
诗家周贺与方干，三载同吟七里滩。晚节我惟甘豹隠，妙年公合快鹏抟。昔叨旧尹迎新尹，今愧前官送后官。朔野炎陬天地阔，寄书会面两应难。
万重云外一蘧庐，想见降龙长者居。溪上过桥谁觅路，峰头飞锡已凌虚。汉台列像焉知许，陶岫吟归孰起予。傥憩夜炉煨芋处，可能更读邺侯书。
閴其禅老居西堂，岂有门人拈瓣香。葛巾漉酒笑元亮，石室䌷书输子长。勿嫌临邛家四壁，犹堪樊川月一箱。寄书麒麟阁上客，我自蓑衣君金章。
两公诗思欲飞扬，颇似繁台俯大梁。潇洒道装衣袖阔，昂藏寿相耳毫长。持身未惯全随俗，玩世何嫌略放狂。我有平生八叉手，兴来举酒尚洋洋。
深箝笑口似难开，顿喜诗仙载酒来。此道孰为今老笔，吾庐适有古荒台。焉知晚节逢陈厄，忽听高歌类郢哀。倚石自怜吟不就，频将拄杖划莓苔。
松阴佳处路宜迟，裹袖寒鞭马上垂。邂逅同倾九日酒，凄凉暗诵十年诗。试回白首思前事，未觉青山减旧时。节后骚英应好在，煮茶更与野僧期。
白云苍藓尚知心，野径荒泉许重寻。一马出城元近近，万松藏寺已深深。同游似觉无先到，半醉谁知政独吟。十度重阳如瞬息，足知往古与来今。
酝云蒸雾暖如烘，一夜南风变北风。不似寻常响窗纸，渐惊分寸压船篷。粉妆已鬬佳人白，酒面还输老子红。记取今年呵冻笔，三桥西岸小楼中。
孰令牵率到钱塘，朝暮随人作酒狂。蜕壳喜离城市路，发蒙惊见水云乡。四方上下乾坤阔，万里东西日月望。向来楼居不得句，此夕叶舟吟兴长。
插天天目隠云中，但见苕溪绿向东。半折竹初经腊雪，争妍麦已眩春风。翻飞水鸟偏饶白，窄小村船亦画红。闻说南塘赵书宅，近来毁卖与琳宫。
苕溪南问旧长桥，渡水穿云不作遥。迂道征鞍何自苦，隔林吟屋屡相邀。晚晴浓淡烟俱好，春近高低雪尽消。尚觉粗材欠诗料，政须余馥乞唐瓢。
最险王干三岭路，加之雨滑马行迟。忽惊山客俱来迓，谁报家人已预知。饤果待斟分岁酒，剪蔬先赋立春诗。旧闻六十犹痴谚，尚少一年焉不痴。
挈身归卧万山中，多谢灯花夜夜红。老病面颜开喜色，雪霜天地转春风。菜鲜果脆深杯酌，衾汗鞋泥慢火烘。宽着心肠任时运，一顽能御百忧攻。
行园似觉褐袍单，拣好梅枝子细看。节近年年多雨雪，客来草草治杯盘。故知更事无如老，岂谓交春便不寒。气数已回终是好，明朝红日上云端。
残腊先班隔岁春，匆匆五十九年人。一朝一暮即除夜，万是万非余病身。老子附炉无奈痒，小儿索纸卒难嗔。仆衫婢粉犹闲事，欠馈时官欠饮邻。
宿收家信醉慵开，早报潮船泊岸隈。钓濑儿将诗箧至，钱塘人索酒钱来。道途奔走动千里，时节挨排聊一杯。新岁雪晴看吾圃，歙城亦有马城梅。
亲情邻里喜归来，依旧柴门僻处开。纵是桃符无可笔，未妨菜餠亦堪杯。著宽毛褐观残雪，洗古铜壶浸老梅。贺客明朝有诗客，踏青同与眺春台。
狂颇如豪拙似痴，人难忍者我能之。六旬老境三椽屋，四海虚名万首诗。不惜黄金偿酒债，犹将白髪缀花枝。儿孙十辈谁家有，心事唯应造物知。
摩挲老面受春风，肯为吹将鬓雪融。自合居乡充父老，尚堪开学教儿童。官身历险元如梦，诗律从宽渐不工。有菜可羹花可赏，未妨日日酒频中。
九十日春已十日，清晨闲步小园中。池痕欲涨去年水，柳色渐回东畔风。砥道歌游全似梦，专槃生化本无穷。阴晴寒暖频占相，世事唯宜岁事丰。
穗历桃符漫告新，漆肌蓬鬓转成陈。暮年多病全无赖，积雨初晴略似春。香火荒山犹古庙，兵戈故国仅遗民。承平旧俗吾能忆，差胜如今一辈人。
渐暖风烟添软媚，新晴草木眩光晶。天回地转春犹在，物是人非意自惊。晚辈未宜欺老病，早年犹及见升平。山城旧与钱塘似，灯火笙歌彻五更。
一半溪梅点绿苔，妖红移向小桃开。稍晴欲暖春犹嫩，解赏能吟客肯来。少顷焉知千万古，吾曹难少两三杯。嘶骢未到柴门静，蛱蝶双飞去又回。
山水清音屡见招，经丘寻壑尚逍遥。宅门南北双桐木，篱径高低万菊苗。特创小亭观藓石，待穿枯沼架茅桥。忽思万事皆虚幻，何苦空将百虑焦。
饕风虐雪到家林，才喜春晴春已深。花片纷纷飞蝶乱，树阴渐渐早蝉吟。贫宁不仕元知命，老尚能诗懒用心。忽喜客来对棋局，旋沽村酒与同斟。
棘为篱落板为扉，堂上春山碧四围。前后相承花百种，往来自在燕双飞。卖田不耻因偿债，耽酒无厌更典衣。人道家贫诗却富，先生一笑久忘机。
红尘谪堕侍晨仙，屈指明年六十年。身后不营埋骨地，春来频醉赏花天。屡闻汉相诛东市，深羡周农服下田。烜赫岂如常寂静，山中幸有酒如泉。
气至时来物不违，小园闲步见天机。荷钱欲出鸣蛙出，柳絮才飞乳燕飞。屋少地宽何不可，家贫春好未全非。莫欺白髪浑如雪，杯到犹能疾手挥。
今日山城好事新，客来夸说齿生津。喜晴郊外多游女，归暮溪边尽醉人。鲜笋紫泥开玉版，嘉鱼碧柳贯金鳞。一壶就请衰翁饮，亦与花朝报答春。
五十年前幼学时，登山诸父许追随。两人兄弟身俱老，万古乾坤事可知。守墓邻翁姑与酒，传家后嗣孰能诗。献花馈笋争欢醉，风树茫茫意自悲。
十万长松五百年，今其余几亦堪怜。霓旌恍惚刚风外，蕊殿崔嵬劫火前。题墨八分吾独识，藏丹九转后谁传。山中是事皆非昔，惟见新坟挂纸钱。
仙洞春深长薜萝，杜鹃花发蕙风和。善门有后浇松早，贫户无忧卖笋多。万古销沈终冢墓，二仪开辟几干戈。情知来去皆非实，醉后犹能作此歌。
戍垒儿郎意气雄，群腰刀斧薄榛丛。寻真亭仆长松少，礼斗坛荒苦竹空。菜色可怜穷道士，樵歌不见旧邻翁。存亡得丧知何极，天地悠悠感慨中。
山门藓兽石嶙峋，三耳翁今去几春。蝼蚁与谁频作梦，茯苓应更长如人。土馒头里无仙骨，金仆姑边尚战尘。焉得亦如酒家叟，一茅庵住自由身。
尔时儒者定应无，问政胡为不问儒。五代乱离千血阵，万山深杳一丹炉。能容隠遁犹难必，遽谓飞升岂不诬。我欲卜邻聊避俗，未须跳入长房壶。
两年梦寐记冰姿，再挹丰标胜旧时。形秽自怜吾更老，味同乃幸独相知。幽花野竹频移座，薄酒清茶共说诗。晚色柴门挂新月，玉骢欲上步犹迟。
廊庙端非岩壑姿，慵庵未是可慵时。浮荣故自无心向，素抱其如有己知。天上要途终一武，江南绝景已千诗。欲从远祖赤松子，小待功成亦未迟。
深愧衰残蒲柳姿，忽思同眺万山时。各将谷雨崖烟写，独许溪鸥野鹭知。两载再逢怜我老，五更不寐和公诗。愿闻事业如房杜，一曲清商自尉迟。
虽微风物似扬州，茧栗初红已遽休。插戴端宜谁粉面，夺攘无奈众苍头。未知相谑真何谓，不许当阶略少留。玉爵彩云谙往事，可因尤物作闲愁。
元方除却牡丹兄，俗紫凡红敢竞名。天女散花虽不染，道人养马岂无情。一芽才动看承久，千蕊俱空断送轻。三万卷书总零落，匹如风雨未须惊。
生长勋门富贵中，秕糠将相以诗雄。端能活法参诚叟，更觉豪才类放翁。举似今人谁肯信，元来妙处不全工。镂金组绣同时客，合向南湖立下风。
追怀往者数贤侯，得得经营续续修。依旧夜栏低北斗，几番春絮委东流。同游尽道山能好，半醉谁知我独愁。乃后吾徒身亦死，题诗更有昔人不。
衲朝袷暮午衫单，始觉春归不再寒。些子幽花三两亩，霎时啼鸟百千般。世情落落全相背，诗律平平略放宽。连日饮徒偶焉往，自炊香薤五盘餐。
春来何啻酒千瓶，百日醺醺一日醒。朱笔点诗垂欲困，黄鹂啼树急须听。沾沙不湿收微雨，倚柱无言立小亭。芒屦犒僮人一緉，为耘恶草莫教青。
尚欠佳篇与送春，祇缘醉卧动经旬。偶无载酒相过客，始是吟诗自在人。喜见笋芽穿瓦石，都忘雨点渍衣巾。园林全赖东风力，莫道南风便有神。
爱栽竹树爱栽花，新筑船轩傍石斜。古庙炷香知某客，半山摇扇望吾家。闲看红袖穿林去，可著冰纨作画夸。说似渠侬应未信，诗翁烦恼政如麻。
葺圃疏畦日荷锄，六旬老叟尚何图。卧床迫夏犹毡褥，宴几经春只药炉。群窃花枝相侮易，合携竹杖与驱除。千金万卷皆捐弃，更有心情计较渠。
忽复荒山唤子规，来归已是腊残时。人穷怕老吾何愧，夏浅胜春古有诗。草靸纻衫并竹扇，石榴罂粟又戎葵。猫生三子将逾月，卧看跳嬉亦一奇。
从容谈笑猎文场，焉用椎锋更挽强。政使成功能裂土，未如闻道许登堂。勇捐将印机心息，深隠书帷古味长。我亦暮年懒干禄，肯来同醉简编香。
闻风足使鄙夫宽，家世言诗自杏坛。万卷古书侔藏室，十年深谷隠王官。大材益厚楩楠植，至宝终垂琬琰刊。愧我老衰已无力，青云中道铩飞翰。
归来数亩小园宽，风有轩櫺月有坛。总为才疏能忤俗，兼缘兴尽合休官。空山老死知无补，往代兴亡稍欲刊。洛下寄书藉黄犬，莼鲈终恐愧张翰。
妙年曾到凤凰池，五马能临六枳篱。量浅最难胜满酒，著低何敢抗高棋。森严法度蚕头字，瘦硬丰标鹤膝诗。自笑书痴了无得，文章太守是吾师。
政是黄梅欲近时，山城云滃雨垂垂。断桥没碓惊新涨，湿藁泥蔬续晚炊。乞米已惭颜氏帖，卖书还笑杜陵诗。广文绝少充枵甑，更肯芸签借一鸱。
瞻紫阳山日仰高，此翁暮景亦云劳。一爻变卦逢初遁，万古哀心寄续骚。倬彼大贤犹蠖屈，矧予小技仅蝉号。竹林书在吾能读，不厌千周更百遭。
泮宫分席佐邦侯，免使诗人讽不求。九转定应能点铁，一泓何可着吞舟。稍知今是山林晚，独奈吾衰岁月流。径欲为君赋招隠，朝簪窃恐未容抽。
江湖流辈互相高，刻楮抟沙漫自劳。孰肯剖肠湔垢滓，始能落笔近风骚。通疏障碍河东注，剔抉幽微鬼夜号。汉魏以来数人耳，曲须和寡始为遭。
射至于侯又中侯，盍求诸己勿人求。欲升海底珊瑚树，不藉沙边舴艋舟。急要瑳磨删俚语，可容藻鉴徇常流。端能过我论兹事，一听盆缫轧轧抽。
崛强轮囷谓绝奇，刮摩剔抉更多疑。彭门峻步勤除道，栗里高风晚得师。乃后容赊十年死，定应全废一生诗。根柯直待如铜石，始是参天溜雨时。
烦君遣信问何如，霖雨无人叩陋居。孰信着绵当夏半，自惊伏枕已旬余。百年未办书传后，一壑犹欣服返初。处约得衰更多病，从今誓与酒杯疏。
无限溪山画不如，特寻花竹到贫居。相迎具茗凉堂上，独肯冲泥苦雨余。伐病政思翻素问，论诗徒觉过黄初。脱然百脉俱苏醒，药饵登时已可疏。
昆冈玉火脱焚如，万事灰心此定居。今古真成一梦耳，行藏略算十年余。曾微实誉歌来暮，岂可虚言赋遂初。邂逅乘车还戴笠，未妨多病故人疏。
举世纷如自泊如，荒园僻巷闭门居。总干和鼎非吾事，啖茹燃萁不愿余。林下一声蝉噪处，山间十日雨晴初。空阶剩放苔痕长，始信先生屐齿疏。
一童纵牛眠柳阴，一叟渡牛陂水深。此眠定无南柯梦，此渡不忧人鲊瓮。蓑风笠雨开荒寒，是谁幻化生毫端。嘻其太平古天下，不然人牛两奚暇。
小阁虚窗手自推，碧池天净镜奁开。深涵树影无风动，骤唼鱼声似雨来。六月今年全未热，一诗吾辈易为才。欲呼邻友相酬唱，官禁何由致酒杯。
五十年前幼学儿，读书窗下此从师。前修何限惊埋没，往事无踪隔乱离。蝉挟晚风穿故阁，蜗凭宿雨蛀残碑。谁怜昔日垂髫友，白首相逢共赋诗。
小儿今忽六旬翁，尚忆无人鬼啸风。三岁棘闱悬造化，两时饭鼓老英雄。致身卿相谈何易，责备春秋论亦公。磨灭山林心不愧，岂无穷者胜于通。
风雩谁识旧童儿，法令今惟柱后师。刻枣谁书惊荡尽，踏槐遗老叹崩离。堂中授讲亡高座，庑下题名剩续碑。奎壁不存斋舍改，端能为泯少年诗。
战鼙惊倒白头翁，慨想青衿旧日风。或厌三场争小技，孰知一目网群雄。虀盐此地涵濡久，藻鉴他时赏拔公。松老槐颠异畴昔，定应穷极道还通。
灵迹从来擅胜游，兹山亦复甲吾州。杉腰一殿悬金屋，云脚千家耸画楼。钟鼓邻僧新院宇，桑麻平世旧田畴。乾坤大数谁能问，生者聊存死即休。
袖有铦锋日夜磨，刻雕宇宙奈君何。俗谈世念神山隔，人品诗评白眼多。大似石宫元子咏，更能铜斗孟生歌。暮年我亦词华落，欲卜溪邻买钓蓑。
后生如猬总能诗，骨弱瞳昏俗不治。忽似再生萧德藻，已应突过李之仪。扫红紫阵观黄落，悬万千钧系一丝。精刮洁磨犹未已，直须陶谢与同时。
鸤鸠不遇岂非天，鬬谷於菟亦偶全。中野履霜宁怨命，通宵煮石且随缘。此身幸是无还有，所学当令后胜前。肯复杏坛闻木铎，可能蓬岛问风船。
鱼龙仙派古来闻，南渡枢臣七世孙。幸不幸间身且隠，玄之玄处道常尊。惜闲剩读真书传，入静时思旧户门。送往恤孤尚留意，亦防公议恐无恩。
朝衣已当酒家钱，更卖山中二顷田。尽听小姬辞别院，单留老马伴残年。假令埋骨终无地，断许知心独有天。一事差强今晚辈，桐江续集又千篇。
叠嶂层峦画不如，虽贫未死比闲居。旧移一纪桐初大，重种三年竹尚疏。定借厄穷延老寿，敢禁桀黠笑痴愚。邻家夜夜谁吹笛，每辍灯前数叶书。
方腴前臑与同甘，茄瓠朝朝满菜篮。万马昔从行漠北，一蓑今得老江南。将军夜度弹筝峡，处士秋栖挂篰岩。予夺喜嗔两堪笑，暮三何必胜朝三。
与牧猪奴可不同，嗟予老矣尚心童。戏拈玉子鸣飞雹，良喜青裾驻织葱。浪设机关何所益，仅存边角未为雄。小鬟有着能相恕，冷被傍人笑此翁。
奕品深参古烂柯，笔踪傍出旧临河。诗成不觉千篇易，书读曾逾万卷多。壮士玉关汗血马，美人南国采莲歌。俊游奇观平生事，将相其如此老何。
六十衰年万事尝，西风回首战争场。科名官职俱虚幻，学问文章总废忘。死见几人饶酷毒，生怜此老尚昂藏。故应许似篱边菊，百种花残独傲霜。
三十年将一世论，缪悠两世见儿孙。纷纭往事皆如梦，漫浪虚名独许存。蚤遣候虫忧敝絮，悬知寿客笑空樽。径芜阶叶无人扫，卧听秋风昼掩门。
久无筋力荷鉏耰，坐阅千畦𫁂䅉秋。又喜黄云今满眼，不知白雪已盈头。丁宁幼稚频驱雀，约敕比邻远放牛。及早儿孙了租税，颓龄一饱更何忧。
郊居纵复远康庄，如许诗名许遁藏。有客远来期识面，不吾遐弃例登堂。眼高心远乾坤窄，树密泉深上下凉。谁与图成后三笑，陶巾底用间缁黄。
无租犹欲望丰年，岂不差于酤籴便。浪说岁星守南斗，略微社雨润秋田。异哉古语俱难信，老矣余生益自怜。已近重阳更晴旱，潘郎佳句亦虚传。
累土为台就浚池，小园聊尔寄娱嬉。栽花谁觉似贫户，煮菜自量无厌时。月下秋声长不寐，水中树影最宜诗。客来客去频欢喜，祇为能饶一着棋。
陶杜休官窘可知，更怜坡老惠州时。三人九日俱无酒，一笑千年各有诗。我辈固穷生事拙，今秋悭雨菊花迟。典衣不办杯中物，空嗅青英有所思。
郡文学掾未宜卑，四七元勋所愿为。归兴忽如忆鲈鲙，闲心肯复恋皋比。郑虔粱肉非无分，薛令桑榆竟自奇。想见田园有余乐，时能寄我和陶诗。
未至无毡坐客寒，兴阑自欲早休官。新下泽车款段马，旧逢掖衣章甫冠。冷看群飞终可愕，真能勇退岂为难。人生底是闲居好，心稳神清梦亦安。
独冷儒官亦独清，前贤补处讵云轻。后山三任入东观，修水七年留北京。底用过多求美宦，自应垂后保香名。赠言我竟无堪说，笑指篱边秋菊英。
身轻更觉马蹄轻，倦听昕堂讲鼓声。示病早能效摩诘，赋归真复继渊明。食租近郭膏腴足，卜筑依山爽垲成。疾寄新诗似怜我，弃田捐宅不聊生。
阔衣男子荷薪樵，瘿颈妇人昂髻髫。巨石塞途饶荦确，荒村扃户故萧条。水风骚屑雨非雨，溪涧复重桥复桥。授粲割鲜何敢望，尚无漓酒与侬浇。
富有大山无广川，积多冢树少炊烟。绝奇车盘岭上石，稍阔走马平东田。竹筐晒谷争晴日，瓦瓮淹虀及冻天。未信苏湖万顷室，数家荞穄树头悬。
烟昏日落更谁知，四十流年一饷时。水次梅花应独笑，城头老子尚能诗。画船绿幕今如梦，雪鬓苍颜只自悲。淡抹浓妆有余态，西施终是老西施。
与君山泽两臞仙，浪走尘埃汩市廛。老貌相逢今又别，余生更觉不如前。孰追赤制春秋笔，稍悟黄庭内外篇。俯仰此心了无愧，冷看举世售栀鞭。
幸君三复甫田诗，髀肉空消万里驰。直与群飞争勇往，可能小退入深思。古人未必成功易，智士宁无见事迟。海阔天长一翘想，抟鹏岂料竟低垂。
别后生涯两更微，裹粮东路是耶非。我才疋马荒山出，公亦轻帆下水飞。市酤未成投辖饮，闲枰聊解烂柯围。会须一骋吴山目，同上严家九陇矶。
盛名从昔起寒微，逆旅萧条未必非。政可夜楼观月落，不应晓枕叹霜飞。妙年振鬣思千里，他日干霄会百围。通介随时有中道，稍容衰老擅渔矶。
萧条垂柳映枯荷，金碧楼空水鸟过。略剩繁华犹好在，细看冷淡奈愁何。遥知堤上游人少，渐觉城中空地多。回首太平三百载，钱王纳土免干戈。
左看城阙右看湖，辗翠蹄红路欲芜。君子颇闻梁上有，丽人何至水边无。他时公论谁良史，往日虚名几腐儒。地下西施应冷笑，不缘红粉解亡吴。
天回地转事云轮，湖葑山榛色渐陈。坠珥遗钿如隔世，欹楼倾榭最愁人。一钱物变千钱直，十户民惊九户贫。犹有沙河塘上路，卖花声作旧时春。
曾向西湖醉写诗，衰年六十叹飚驰。一毫无补承平世，万事俱非老死时。三竺禅窗猿已化，八梅吟冢鹤应悲。花秾月艳今如梦，卧听长桥笛夜吹。
风入松词万口传，翻成余恨寄湖烟。难寻旧梦花阴地，剩放新愁雪意天。战罢闲堤眠老马，宴稀荒港泊空船。此心拟欲为僧去，政恐袈裟未惯穿。
犹存径菊已无荷，城上霜风疋马过。厮养前行疑叵可，徼巡侧睨暗谁何。感时诗客推敲苦，逃俗编氓剃落多。祇为湖山豢佳丽，水犀十万竞投戈。
颓城砖甓堕平湖，禁籞雕残故苑芜。戚畹换班言肯用，边庭入相事应无。福威玉食欺孤主，诗礼金椎党盗儒。丧乱谁怜杜陵老，娇儿短褐倒天吴。
玉斧难修旧月轮，凄凉沙鸟犯钩陈。总因燕颔多庸将，却误蛾眉事别人。一纪于今兵粗定，四民莫若士犹贫。酒垆高李能同醉，老眼昏花暂觉春。
主人携妓我题诗，三十年如一瞬驰。尚想泊船行马处，不殊冲雪探梅时。相君已抱牺牛悔，京兆空余𫛳鸟悲。谁会此怀同向秀，夜邻横玉起孤吹。
胪唱曾叨殿上传，末班遥望御炉烟。貂蝉公不施霖雨，虮虱臣能补漏天。羞见稗官成野史，懒携草具问湖船。旧街灯火元宵近，无复遨头夜市穿。
崦嵫苒苒迫斜晖，梦断铭功十二旗。邻曲过从穿不借，故乡书问寄当归。固穷敢向中途悔，小隠无令始愿违。万境皆空心已死，沾泥落絮肯重飞。
羁角朋从饰帨觿，成人可更戏桐圭。万钧致力终能举，一字争工未易题。鲁颂向来睎考父，雩风元自异公西。长江破浪输君手，肯学村船逆上溪。
迩日屡闻亲药鼎，客怀沈郁与谁论。细参素问心无病，勤剔青灯眼未昏。九折政思为孝子，七襄未用乞天孙。察君诗味如枯淡，中有无穷古意存。
长途疾足讵容休，政是嘶风抹电秋。小复低回从吏隠，未应拘窘叹官囚。声名甫逐涛江起，魂梦空随沁水流。一顾即看逢伯乐，直须昼绣问刀头。
浪说春回地底阳，驼裘正怯北风凉。未来事甚云难测，已老身无日再长。紫逻招魂千里雪，彤庭待漏五更霜。闲人幸脱拘挛外，客枕何庸早起忙。
涧毛足可继晨羞，窗暗窗明日去留。古道海深磐石坠，时情风缓暖丝游。天渊有间终何恨，人我相违各不求。四顾茫然欲焉往，一寒端为效忠谋。
往时淟涊玷蕃宣，处士名闻积有年。甚欲同倾彭泽酒，未能略送始兴钱。细看好句无疵处，时出名言亦自然。苦海爱河争没溺，禅窗一榻篆茶烟。
霜削风朘缊絮轻，忍能吊古上颓城。穷途我辈俱相似，老态今年转可惊。差喜有儿胜伯道，故知无婢效康成。紫阳溪上余茅屋，终与沙鸥不负盟。
久縻官务费爬梳，一旦投闲得自如。紫绶金章已高阁，青鞋布袜是安车。漫郎心事诗能说，散圣禅流髪未除。物我重轻中了了，可能秤象待苍舒。
磴石梯飚俯去鸿，湖江左右海西东。冥冥烟雾已难辨，杳杳楼台犹未穷。摇翠步莲来陌上，褰红指笋出舆中。谁知夜静狐狸吼，粉黛还如旧六宫。
时惊驿走听庭宣，老朽于予孰使年。鸣玉久忘𬘬结佩，穿花空忆锦连钱。愧非今代王摩诘，许识能诗孟浩然。野服幅巾亦堪画，丹青何必上凌烟。
眼过登伽皱面羞，湖山信美为谁留。开通不办多王老，下泽唯思侣少游。行役自量非得已，食贫能忍复焉求。余生至此当知命，壮事虚抛更老谋。
久已休官卧紫阳，故园稍复葺荒凉。虽无厦屋千间广，尚有书檠二尺长。清赏五更花过雨，珍烹十月菜经霜。客游漫惹兴亡恨，早觉归心晓夜忙。
治任犹近旦中觿，旅次今移日至圭。恶况味逢佳节序，懒情怀怯好诗题。向来守黑元知白，几辈平东复镇西。定是仇仙知此意，卜邻端欲共花溪。
褒衣全觉近人轻，击柝鸣鼙满万城。士气欲如枯草死，文声未见蛰雷惊。绛侯岂识长沙傅，秦宓能非棘子成。当复夜窗抱吟膝，百年长与一灯盟。
虚翁眼暗鲁翁聋，聚散匆匆老病踪。近已有人传我死，何期此地与君逢。两穷未必时流识，一笑犹为造物容。自觉平生豪故在，能挥万字饮千钟。
貌颠神定杨明府，听聩思聪赵广文。此老足成三钓叟，相望各占一谿云。宾旸客邸偶胥会，华父家园谁共醺。为报包山旧乔木，欲来系马说新闻。
岁晚江湖尚此行，从今一钵老淮城。闻闻见见元无法，去去来来岂有情。肯复餐针效罗什，独能沽酒致渊明。风吹云散各南北，我亦归寻钓石盟。
稷下先生旧老成，十年江表耸雄名。观星南极孤槎远，赏月西湖独榻横。笔底篇章追梦得，樽前风味胜公荣。酒楼一诵惊人句，四座如闻霹雳声。
晓楼衾薄梦回频，辟户寒光绝点尘。各各一篷船未动，差差万瓦屋如新。高门定有丰醪饩，下里畴能馈粲薪。邻叟踏泥共煎茗，早云多有望晴人。
贫何所恶贱何羞，寓物无心任去留。尚有可人同臭味，足相闲处与交游。衔杯痛饮真吾事，插架多书不外求。颇欲买邻今已晚，石田茅屋仗谁谋。
知君胸次蔼春阳，与世多炎岂有凉。书室相迎黄卷积，羽人同坐白须长。此翁久客贫兼病，今岁奇寒雪更霜。一饷清谈百忧绝，故知退静胜奔忙。
百斛明珠价尚轻，新诗倍蓰几连城。即今自愧才将尽，如我初无语可惊。涉世磨治良玉出，刀圭点化大丹成。岂徒丽习资朋友，定霸须君主夏盟。
我诗市匠制锥觿，君集王朝粲璧圭。奇语时常欹枕咏，佳联直欲遍窗题。猥思驽驾能追骥，终愧东颦敢效西。赤甲白盐三峡路，无人肯溯浣花溪。
冻雀愁鸢噤不哗，漫天浩瀚逐风斜。映楼横过三千丈，接屋平铺十万家。静夜有窗皆贮月，寒空无树不开花。诗成欲撚冰须断，聊举深杯答岁华。
犹忆儿时襁褓中，天南跋涉到江东。间关岭海三千里，倏忽星霜六十翁。追远无涯心事苦，苟生何益暮途穷。雪消日薄寒尤力，独倚危楼数过鸿。
歙山严濑寄荆扉，想见同时雪正飞。柳动梅残惊岁换，儿寒女瘦望予归。百年偏许诗名在，双鬓能知世事非。社友踏泥肯相顾，酒钱更欲典春衣。
随缘徇俗岂知音，戏队遨朋舞间吟。但信金鞍忘路远，不知玉漏早更深。春光月色相为赐，公子佳人别有心。旧观依稀百分一，十年兵甲到如今。
歌词南北混乡音，犹忆仙台万烛吟。俗侈观优无不笑，令严罚饮必须深。未阑晓阙落梅曲，已动春郊芳草心。四十年前政如许，白头凄怆忽斯今。
拟撩社瓮共治聋，难向春泥觅雁踪。每叹寄书多不达，孰知行役巧相逢。道衣染褐惊新制，醉鼻添皻失老容。尽日携儿往何处，归途灯暗夜鸣钟。
城头霜树回春色，楼下冰河动水纹。联步即堪同拾翠，分携犹记欲书云。祝摩肤髪终须尽，质粥书衣尚可醺。彼我相㰞两难判，未知百世果谁闻。
厌闻世态已如聋，旧雨人来久绝踪。自笑云萍无定止，不图针芥有奇逢。侯门列鼎三牲奉，田舍巾车一鹿容。试问吟怀欲何向，定应羞傍马医钟。
真复多多穷传记，端能亹亹著诗文。名场早捷千军阵，胪陛应符五色云。乱后湖山今稍稍，闲中宾主几醺醺。衰迟亦欲陪赓唱，未必当筵逮所闻。
古调于今底所寻，麟胶忽嗣绝弦音。骤观布置如平易，徐认萦回极杳深。露下九皋秋鹤唳，月寒三峡夜猿吟。宁为清绝更凄楚，肯弄文君户外琴。
醉眼看东误作西，衣缁巾醭屦拖泥。身无却少心徒壮，花自重开草更萋。信马旧痕今已灭，干虹老气似宜低。楼中是日喧呼甚，闻说邻儿亦止啼。
往年灯火醉樊楼，月落吹箫未肯休。不惜黄金追胜事，肯回青眼顾时流。燕来鸿去春光在，死易生难病脉浮。更问西池赏花约，心虽欲往豫兮犹。
闲忆山中一片云，归欤莫待草风薰。老身岂可为形役，俗语何堪著耳闻。乍醉乍醒终郁郁，孰非孰是几纷纷。颠寒踣饿男儿事，已办渊明自祭文。
聊复埋身面糵昏，倘来倘去肯销魂。瓦犹幸有三间屋，绢可全无二丈裈。壮士笑谈跻将相，寒儒衰老误儿孙。社公雨作春灯暗，独尽花前酒一樽。
不谢车尘觅饷偎，前行后指亦危哉。一贫牵绊似绳缚，百怪攻攒如箭来。自倚此中惟拙直，未知何故每惊猜。是尧非桀俱尘土，且可深杯更浅杯。
楼前春水欲生蛙，楼上无眠夜忆家。官道靴鸣知有雨，故溪船去好移花。耆年极荷神祇借，直性难禁世俗哗。便可真归不须梦，烂烹新笋煮新茶。
误著儒冠玷甲科，休官重到旧沙河。未妨缓步微行好，犹恐傍观窃议多。我辈相逢唯酒可，桃花如许奈春何。雪儿人物今难得，一曲离骚醉自歌。
无官岂畏犯金科，饮量真能海纳河。人老自于春色淡，花开最恨雨声多。向来伴侣今都尽，乃后光阴复几何。更挈残樽趋曲巷，小姬摘阮和燕歌。
早欲升堂学四科，晚年万事已谈河。花时气色晴明少，海内交游老死多。径醉不须商可否，急归犹欲避谁何。春衣难典黄金尽，寻紫阳溪理櫂歌。
胸中了了讵同科，混合光尘济贯河。割据市楼才斗大，悬知官酒太灰多。足相娱乐唯君耳，不少盘旋谓我何。勿笑诗成欠流丽，予官采取可弦歌。
舞燕歌鶑子所无，不无灯照短檠书。酒来形影相酬酢，诗就烟霞共卷舒。八极渺茫供傲睨，一襟空洞极恢疏。世间底是英雄物，未许曹瞒笑本初。
诗来似诉屈原醒，阿堵于公颇不庭。白水真人从断绝，丹元童子尚神灵。秋眠簟未捐桃竹，晚食齑应胜韭萍。肯美张苍肥若瓠，从来吟影只伶俜。
蚁溃金堤薄俗颓，圣门谁与嗣云来。良难托讽追风雅，只可微辞纪定哀。有志向能穿虎石，无疑今始悟蛇杯。掀天气焰吾尝见，转首空成一聚埃。
谁欤载笔掌丝纶，雾雨何伤隠豹文。绝望都俞参稷契，劣能损益记周殷。蠹残书册犹堪觑，草没阶除尽不耘。郑老襟期少陵解，从渠衮衮更纷纷。
惯忍饥穷即圣贤，松心玉质未贞坚。苦无知己庸何憾，断不逢人便乞怜。龟鹤算高终老死，星辰位定有推迁。味公独坐诗中意，可惜侵寻绛县年。
乱峰古垒一荒台，自笑衰翁去复来。石怪更宜添薜荔，树枯犹许寄莓苔。四天无壁供诗眼，万古皆空付酒杯。惆怅远惭羊叔子，秋阴欲暮角声哀。
眇忽微茫一入思，穿天匝地遍垓维。残秋夜静山深处，孤客灯昏酒醒时。自宝此身方有寿，不穷我辈更无诗。少陵同谷七歌在，每一歌之泪欲垂。
一从鼙鼓沸烟尘，十士相逢八九贫。梦境谁能为达者，醉乡犹幸属闲人。剩留佳句传来世，谨护风寒养病身。归去吾家有何物，岂无江水濯缁巾。
秀亭亭上果何似，两水万山图画开。霜入川原疏草木，烟销城市出楼台。半空鹭点客愁破，何许笛吹诗句来。异日梦魂应历历，醉僧同此藉莓苔。
醉翁亭记四时乐，我乐谓何宁不惭。满地落花供妓席，隔江残雪认僧庵。邦人解学推敲势，野叟时同尔汝谈。盗贼猖狂兵革沸，谁怜此老苦中甘。
作郡说贫人肯信，屋今售矣亦无田。囊中诗稿三千首，案上书灯十二年。马死尚难求别马，船归不过驾空船。秀亭手种花如锦，回首春风一惘然。
一点书灯传不绝，王侯卿相复何加。追惟大父同科第，喜见闻孙绍世家。奥赜蚤能探理窟，芳妍孰敢竞词华。勿言小邑青衿少，要使人人读五车。
古五言诗今罕见，把看愈久愈精神。何能笔下有斯作，似觉眼中无此人。政用整严藏细润，元从冷淡出清新。着鞭更与追陶谢，莫向齐梁踵后尘。
畬粟锄山稻田少，岁常平价发仓储。鼎来官职诸公有，特表门闾近世无。甚至不乘果下马，自应早获掌中珠。端能赈施终如始，定见阶除曳紫朱。
严滩合问紫阳津，误簉西湖寂寞滨。老子通身唯是骨，梅梢作意为谁春。饱更世故全如梦，惯忍霜寒最益人。莫笑龙钟开七袠，含珠何限已成尘。
天应知我厌驱驰，故遣虺𬯎掩敝帷。一纪穷愁严濑梦，三年长至武林诗。山深无事尚堪隠，岁暮不归何所为。此世与身总非昔，可能杯酒答深悲。
同云欲雪暮天阴，浊酒楼头手自斟。漫仕偶尝叨五马，倦游何止丧千金。尽捐寓宅偿逋负，仅保残书伴啸吟。从此日长夜应短，未妨微耐晓寒侵。
荒城夜悄不闻更，小阁藏灯暗复明。酒已半消诗未就，雪应欲下雨微鸣。漫欣短晷回长至，转觉前修愧后生。归与儿曹煮春荠，故应有味胜鼋羹。
酒朋诗友遍人寰，大半雕零丧乱间。野曝尚分黄道日，春耕欲老紫阳山。少年多病岂知寿，晚节忍穷才得闲。身隠乱云万重外，谁能书札问柴关。
诸公合沓据天津，往事微茫问汉滨。老病腐儒无可意，雪霜死草有重春。散花不复来天女，中酒焉能致圣人。谁且生尘赋罗袜，吾家已恐甑生尘。
轮蹄追想禁街驰，尚有君平卖卜帷。遁世久忘三接卦，怀人空赋八哀诗。敛华就实嗟何及，悟往知来尚可为。归去井梧应好在，白头江令自堪悲。
日短晴窗顷刻阴，乾坤万虑入孤斟。故交剩见车逢笠，初学谁羞屋画金。菱镜岂堪朝幌觑，茗炉聊伴夜瓶吟。生平不倚心如铁，似觉难禁世故侵。
万险千艰历历更，是非他日仗谁明。著书何用心徒苦，欹枕无眠耳自鸣。劫火不虞逃厄运，浮沤亦复任残生。说与稗官应末减，堂厨初未识鱼羹。
端能何地脱尘寰，万壑松风梦寐间。无限三槐仍九棘，孰知东国与西山。声名赫奕终非福，滋味悠长莫若闲。马足车轮不到处，陶门惟有昼常关。
华灯彩胜两逢迎，美景良辰未易并。花信风初回肃杀，柳梢月岂异承平。神鳌观阙山何在，旅雁汀洲水复生。可待紫姑问休咎，买牛西崦课儿耕。
阅世纷如起灭沤，可须金羽较沈浮。自知人老宜坚坐，更为春寒倦薄游。羌蹇尚能哦楚些，仪邻不复梦唐楼。载书归老黄山下，待唤溪翁赁半舟。
华年君欲隠山村，如我弥当杜筚门。落落筋骸余老病，奄奄气息仅生存。黄精满谷春苗嫩，丹卝藏山石溜温。足可无求度残岁，自编诗集教儿孙。
林下休官已七年，新闻偶到白云边。一时人物归司命，二老儒臣筦吏铨。严子钓台跧旧隠，山公启事玷群贤。驱驰力尽心徒在，聊信归鸿寄短篇。
贫与身仇病作魔，春来为况复如何。梅花未了桃花动，诗债犹稀酒债多。剩喜故人跻要路，稍令闲客藉余波。吏廉岁稔兵氛寝，是处江湖可一蓑。
日日楼头柳色浓，年年为客负春风。鶑花时节兵还动，诗酒生涯老更穷。逆料未来犹有几，悬知所过即成空。故乡寒食浇松处，亦想儿曹念乃翁。
枯树重看发刺桐，似闻陌上已残红。多端世故干戈后，大好春光老病中。万户独难侯李广，两生宁肯圣孙通。画楼著燕朱帘卷，别有冥冥物外鸿。
蹈海沈江合比踪，子阳蛙坎可能容。自闻门外韩擒虎，岂乏云间陆士龙。信矣百年谁不死，哀哉三子亦相从。烂为井底泥无恨，肯顾区区马鬣封。
典尽寒衣未觉贫，独留破砚伴顽身。不堪苦雨思晴日，肯为残花怨晚春。驱逐忧愁如有道，脱逃老死可无人。悬知兴坏皆常理，且喜朱樱又食新。
时时屈指春余几，日日攒眉雨不晴。邂逅三年为此客，蹉跎一事竟何成。牡丹花过劳乡梦，石首鱼来听市声。自古忍穷尽豪杰，囊无挑药未须惊。
略无一点南来风，日日褰裳泥雨中。端午到家复失约，良辰阙酒非真穷。世情故宜俗眼白，时事不改戎葵红。三年为客可归矣，亦念儿曹思乃翁。
千世谋生百念捐，穷空肯复受人怜。九还未悟长生诀，七袠初开本命年。寡欲自来甘淡薄，忘机时或放狂颠。归舟已办赍粮绝，犹欲经营买鹤钱。
山路访僧规已定，晓楼闻雨事还非。今年生日无人识，几度儿曹望我归。清茗半瓯浮雪乳，古香一剂炷烟霏。割牲酾酒贫难办，只待天晴浣虱衣。
我生之日忆我父，痛甚少游眠古藤。忍见金汤今堕甑，劣容诗礼尚传灯。策名作郡了无益，罔利肥家终不能。决定归欤守先墓，种瓜聊得似东陵。
先君俊誉早飚驰，晚落蛮陬祸事奇。六十年前生子日，三千里外忆亲时。霍光擅汉人皆恐，侯景归梁国欲危。埋骨瘴烟抱冤愤，蓬莱水浅定前知。
杯酒谁欤可共挥，残年心事转多违。颇闻铜柱征蛮急，孰念葵丘遏籴非。典质衣裳今已尽，留连舟楫可无归。故园堪共吾儿灌，政恐淫霖岁亦饥。
卷舒来卷彻初终，物象惟君指呼中。夜鹤一声醒閴寂，晚霞千变绘虚空。市朝往事惊阳焰，林壑幽居胜阆风。如许高流吾未识，半生湖海浪萍蓬。
客心何日渡桑干，琐琐良难雨更难。途潦家家逾户限，檐声夜夜过更阑。归舟屡阻千滩涨，暑簟频惊五月寒。会许灯花报晴信，书帷新照玉虫丹。
空阶日夜梅霖滴，滴碎人心未肯休。山郡城沉遥可骇，水乡田没更胜忧。民饥盗起关时事，米尽薪殚滞客楼。燕玉谁家政微醉，倚栏撩鬓插红榴。
良苗所至已沉没，寄语云师盍少休。暮境岂堪逢岁恶，腐儒可但为身忧。败墙蛇出频穿户，湿柱蜗升欲上楼。拟问邻酤破岑寂，督邮闻说酢如榴。
初减官河几许深，向来惟恐百城沈。晴阶近喜收檐滴，暑屋殊嫌乏树阴。妾妇齿牙工鬬阋，比邻疟疠厌呻吟。悬知壮士无颜色，赖有同心可断金。
瞬息凉炎代谢频，沉冥自养静中身。读书快意如抓痒，得句言怀当写真。幸不与闻当世事，可须常作半途人。忽思秦汉干戈际，商岭犹堪避战尘。
与世相违已背驰，樽前各举近吟诗。一官屡厄黄杨闰，万卷难充画餠饥。浪说炎蒸今可畏，悬知摇落即堪悲。山潜涧蛰吾当去，自有髯侯奋迅时。
斗杓忽又指西楼，我独何为此滞留。多事心情人转老，荒城风雨夜争秋。一蓑屡费渔樵梦，杯酒难湔宇宙愁。好趁微凉便归去，豆花篱落荻花洲。
乱蛬号蝉孰赏音，汝吟岂似我能吟。风声雨气凉秋夜，世故时情病客心。烂醉无求甘老死，菊花有约合山林。一庵异日归何处，万叠寒云未觉深。
直内苦吟今贾孟，自然近作欲韦陶。曩时场屋犹无恙，前辈科名许独高。诗句孰能传海内，官衔仅足诧儿曹。雁门太守何为者，为道深衣胜紫袍。
月近参旗欲下弦，倚楼半夜独看天。故园入梦将千日，朝服离身已七年。汹汹火惊何不去，嗸嗸籴贵更堪怜。汉庭使者求民瘼，汲黯应须识后先。
买菱沽酒意欣然，中辍留为斗籴钱。委巷屐声骈雨后，破窗灯影飐风前。在家儿女应饥瘦，久客衣裳尽穴穿。忽忆厄陈如孔圣，感麟犹过从心年。
瘦面皴肌暗自扪，薪殚粲尽复空樽。浪言官至同三品，且喜家生第四孙。孰谓将军骓不逝，其如处士菊犹存。忍穷守道吾心定，胙土专城莫更论。
六十余年老病身，少曾识破世间人。俗棋幸胜元无著，市药多夸总不真。傅粉涂脂何可近，藏机伏阱未须嗔。莲华岳顶看秋月，莫向长安踏市尘。
投老深知万事难，骨骸熬暑又煎寒。暗量已觉穷无敌，退省犹须强自宽。稚子能吟青玉案，异人初付紫金丹。先生归去山中好，剩有闲云许细看。
高树号风始欲丹，秋晴诗老试凭栏。食贫破砚惊犹在，身瘦寒衣觉渐宽。家里儿孙音问好，客中僮仆使令难。雪前霜后归吾圃，瘦菊疏梅尽耐看。
破窗枯叶共秋声，寒近贫人共喜晴。守道故知终有命，感时焉得便无情。今年浙右全伤水，何日天涯尽寝兵。闻道街头卖黄雀，且须沽酒作南烹。
与客观棋日又晡，佯狂落魄老江湖。未妨行事诸儿笑，敢谓知心举世无。币竭并将空橐售，衾寒兼著破毡铺。还家烂醉东篱菊，犹有儿能为我酤。
七载休官学老农，间关垂死脱兵锋。折腰早觉身难屈，饶舌悬知世不容。已幸栎阳归旧质，可能稷嗣冀新封。时清犹作茹芝老，杜叟斯言我愿从。
红尘回首即蓬莱，辛苦龙门枉曝鳃。道与时行谁不愿，心为形役自堪哀。闲观刘项临棋局，笑挹羲农入酒杯。欲乞长年仗青鸟，三危天远肯重来。
绛帐飘然适海涯，月明任意拣南枝。腹中书不烦行李，床上琴堪当侍儿。马队定无元亮句，草堂宁有稚珪移。他年会作安刘事，且向深山茹紫芝。
炎凉飘忽叹如流，久客仍逢岁不秋。高处未应堪着眼，闷中惟可独搔头。市酤太恶难沾醉，晴色良佳竟倦游。戏马龙山总灰灭，儿曹焉悟此身浮。
市声巷语哭还歌，客舍喧啾奈汝何。才出城𬮱愁眼豁，适逢秋霁病身和。力行古道于时背，心感皇天所相多。鸿雁稻粱焉用足，政须寥廓谢虞罗。
海邑疏囚昔此过，鸣榔未了又渔歌。重来野色秋如许，似觉人家旧更多。晴日茅檐横晒布，水田竹架倒扦禾。吴侬苟且度饥岁，焉得官廉吏不苛。
南来藉藉已声先，遥挹清扬意谓然。果见新诗金掷地，始知余子管窥天。三书光范门前拜，一斗长安市上眠。旧日猖狂俱已矣，输君衡鉴政高悬。
万卷芸香拥燕居，客来谈论汹淮湖。精言琴律根前辈，朗诵诗篇压老夫。胥谓买邻迁爽垲，祇应负郭欠膏腴。真能隠处非难事，恐有天边尺一呼。
宦学因之当卜居，定能骑舫遍林湖。遗编早已探千古，绪论何难夺万夫。近日人才愁閴寂，此君风味极芳腴。香山老子闲无事，张丈殷兄或许呼。
堂上琴书间鼎彝，檐前金鲫映冰池。园林花木初容见，家世衣冠便可知。熟识二难俱好事，偶来两客各能诗。一时触目多佳思，烂醉如泥竟未奇。
何处消除半日闲，看朱成碧夜扶还。定知此意风尘表，能致吾曹水竹间。孝友门阑佳子弟，承平人物旧湖山。饮多过量成诗缓，酒醒思之亦厚颜。
万宇横陈碧瓦齐，浓岚淡霭总诗题。隔江烟树窗中细，过海风樯槛外低。琴仅可弦星半缺，壁应欲画雪新泥。南华卧读两三卷，犹喜晴檐日未西。
天地元知一指齐，樗庵小小架榱题。故应懒散身常健，孰谓昂藏意未低。神气自调丹鼎火，仙班不藉紫芝泥。落成此老来酣饮，酬爵端容据席西。
碧眸冰齿寿眉厖，谁识前朝老雪江。指下七弦今第一，豪端行法更难双。向来屡获观诗卷，恨不相从倒酒缸。深愧后期似圯下，云间几度拓吟窗。
六十年前欲冠时，江湖声价已飚驰。四灵在昔三曾识，八袠于今百可期。多难渐惊前辈尽，老怀那许后人知。何当琴酒灯窗夜，莫说兴亡但说诗。
闲客何庸早起忙，高眠懒复问云祥。宦情不作葭灰动，吟笔宁争绣线长。逆旅四年逢此节，徒行六日可吾乡。冲风踏雪须归去，荠菜肥甜白酒香。
涉险骑危一纪强，四惊阳复寓钱塘。山深黟歙生涯薄，水溢苏湖岁事荒。暂遣归宁怜小婢，尚迟绝少抚诸郎。官壶岂似无灰酒，有客携来亦尽觞。
秋来意欲过江东，建子侵寻月已中。晴日久之今雪作，老夫于此岂途穷。未嫌江泌衣生虱，尚许嵇康目送鸿。可怪平生非一事，无劳咄咄漫书空。
寒空雨止暂霏微，积渐随风散乱飞。夜气直能欺毯纩，晨光不待启窗扉。儿童踊跃欢声起，鸟雀摧藏过翼稀。想见竹梢亚梅处，家人扫径望予归。
忆昔浮蛆醉玉醅，天寒一日饮千杯。危楼拥妓临晴雪，联马呼僧认野梅。岂料暮年纫败絮，尚容永夜画残灰。间关幸脱干戈死，落魄佯狂自可哀。
忆昔繁华侣俊游，宁知后死挂闲愁。无人复唱鱼儿曲，何处重寻燕子楼。张敞空思前汉尹，邵平谁识故秦侯。定应冥漠犹遗恨，蔗节瓜犀启夜丘。
忆昔华年气似云，雪湖终日醉醺醺。室家未有儿和女，宾主相忘我与君。岂信乱离生白髪，犹思歌笑调红裙。扁舟一问桃源路，治乱当时自此分。
忆昔凌晨泛雪湖，明天净地一尘无。略闻倩盼歌金缕，尽耸清扬倒玉壶。屡造庙朝终摈逐，偶登名第自囚拘。即今忍索梅花笑，死徙流离足叹吁。
忆昔湖天雪最奇，画船朝出暮归迟。忍寒赏竹怜高节，踏湿寻梅致好枝。熟醉何尝知病酒，狂吟所至动成诗。褵褷冻雀今相似，心欲高飞翅已垂。
敢着寻常白眼看，壑冰峰雪照人寒。言诗已是登坛将，劝学聊为祭酒官。士类相推无异论，亲颜遥觉有余欢。即今人物皆公等，岂不忧时意稍宽。
豪厘俗事不留情，诗律峥嵘骨骼清。初仅传闻心已服，每当展玩眼尤明。笑谈足使千军扫，移斡真能九鼎轻。焉得夜檠对吟影，同听急雪打窗声。
岁晚江空野泬寥，冲寒访我不辞遥。褰裳却马从泥溅，掬水烹茶待雪消。百战奚为蜗左角，一炊未办米长腰。寻梅端许忘车笠，握手城西遍六桥。
客囊单乏去途悠，欲诣高人未有由。如许江山明霁雪，与谁诗酒共危楼。忽惊天外来双鲤，自笑人间寄一鸥。舟滞楫胶肯予相，官河冰解即乘流。
大寒岂可无杯酒，欲致多多恨未能。楮币破悭捐一券，瓦壶绝少约三升。村沽太薄全如水，冻面微温尚带冰。爨仆篙工莫相讶，向来曾有肉如陵。
缥缈凌空一叶船，闭篷端类管窥天。千林尽赭当寒月，万室俱枵更俭年。未必风饕真堕指，其如草窃正垂涎。瓶梅斗汲山斋夜，曷不归欤枕石眠。
似觉晴光稍不同，天成奇句与衰翁。雪滋死草芽先绿，冰浴新鹅掌倍红。荏苒客途惊岁暮，凄凉家事忆江东。小长桥畔谁知许，一棹孤舟万籁风。
平生不信有升天，今日临风似欲仙。海内百年诗客眼，雪中一叶太湖船。绵绵草树渔汀远，续续茅茨野屋偏。定是丹青不能画，一浇殊欠酒如泉。
太湖三万八千顷，物色分明为我饶。风急落帆临古塔，雪深著屐渡长桥。一蓑灭没渔家乐，数字欹斜雁路遥。小立忍寒不能去，百年壮观尽今朝。
轻船摇兀涕垂颐，我见人船更谓奇。琐细穿篷仍急舞，迷漫渡水故斜吹。孤村茅屋炊烟绝，匹马毡衫冻仆随。此是老夫有声画，丹阳道上雪天诗。
漂零踪迹客囊空，迅驶光阴岁律穷。野次忽惊三夜雪，林端初住五更风。斗杓南指天犹黑，海气东升日已红。稍借晴光动杨柳，归心肯复后春鸿。
相逢未觉道途难，把酒论诗数夕间。磊落胸襟开古谊，从容色笑借和颜。长年役役鱼千里，末俗悠悠虎九关。赖是同乡复同味，一寒如此遽春还。
风灯雪屋话艰难，各喜诗成咳唾间。早幸渊骞同阙里，终当园季隠商山。草玄执戟空投阁，枕面参军善闭关。祇恐傍人足嘲讶，如泥烂醉不知还。
椒颂无闻不见傩，客途如此寂寥何。丙寅小运流年换，丁亥当生本命过。白土市荒沽野酿，紫阳山远梦吟窝。还家要及春犹早，花满千山笋满坡。
夜卧田家牯犊傍，晨兴籼饭煮葱汤。厄穷未觉英豪耻，清苦应容寿命长。客路天晴聊可喜，家园春动自难忘。已欣旧岁交新岁，却向丹阳忆紫阳。
轧轧箯舆猎晓霜，孤征无复共椒觞。浮生物物身为累，垂老年年节是常。稍听村田喧鼓笛，遥怜儿女欠衣裳。於潜西上王干路，苦忆茅柴白酒香。
垢痒频搔虱欠烘，泥行草宿叹匆匆。欲纫衣苦无针线，每煮羹难得菜葱。险恶固宜防贼盗，愚顽莫可恕奴僮。闲人况是身为客，是事难将昔日同。
客里三年问岁除，毗陵归路又正初。自怜囊涩难沽酒，犹喜船宽可读书。草比旧痕青已倍，雪成陈迹白无余。脱寒就暖真奇事，差觉穷途意气舒。
数星犹自耿寒空，海气弥天晓日红。没胫已无当路雪，打头不过暂时风。乡情客思鸿飞外，春色晴光鹊语中。临酒对花犹健在，谁云矍铄一衰翁。
繁华销歇市朝空，此地何堪著固穷。久似坎蛙居井底，忽如野鹤出笼中。宿酲夜解催花雨，归棹春乘上水风。及得清明到家否，新芽茶绿牡丹红。
书生豪侠味终酸，诗客颠狂骨本寒。趋就坦夷非不欲，屈蟠老硬亦良难。故将军已编民伍，冷广文犹齿学官。何处浊醪谋一斗，能来相送上严滩。
畴昔兵兴岂料今，朱幡犹忆对青衿。棠郊自愧无遗爱，芹泮遥知有好音。练水招予归旧隠，锦峰输子擅清吟。岂无樽酒能娱客，黄浦门头一再斟。
大门祖父昔闻声，交臂差池恨晚生。欲与万山修郡志，谁能三世擅诗名。故知龙颔无鱼目，更觉松心异舜英。字稳句圆经几炼，定应九转已丹成。
郑里茶山乃诗祖，继之章涧两泉吟。端能捷疾追芳躅，当复幽冥入苦心。力到光前还绝后，事殊思古定伤今。儿啼可止有新样，黄叶元来不是金。
盘山莫讶去程赊，风俗真淳尚可嘉。行客门前方下马，主人店里已烹茶。百泉怒喷常疑雨，万木阴森不见花。倚杖苍崖忆何事，白云深处晦翁家。
笔追古作未云赊，正始遗音到永嘉。谏列合骑沙苑马，从臣宜赐壑源茶。吟边彭泽先生柳，梦里长安进士花。不朽故知非爵位，文章海内旧名家。
乾淳一老去非赊，里社游谈亦孔嘉。仙驭不还缑氏鹤，禅机空说赵州茶。神农为我先尝药，迦叶谁今又笑花。欲向君侯问端的，流风应谢鲁东家。
降原陟𪩘敢嫌赊，风物元从僻处嘉。晴日缓行果下马，春山初试雨前茶。野桥潇洒泉如雪，石壁巉岩藓自花。剩欲移居此中住，便依诗老作邻家。
越燠燕寒万里赊，相逢重接话言嘉。乘车君不轻予笠，缺酒吾惟啜子茶。斯立官衔清似水，叔原乐府丽于花。内交傥许如元白，各赋春深二十家。
落笔谁云古意赊，四灵何得擅东嘉。跨鸾未斫吴刚桂，对鹤频烹魏野茶。商略春词犀堕雪，留连夜酌烛生花。如君三世工文墨，江左于今有几家。
一自为农去国赊，九天无路献忠嘉。不争老杜广文饭，且共仰山鹙子茶。字画故家元祐脚，篇章时样鄂州花。它山待刻钟楼作，震撼烟霞十万家。
乾坤磔裂岁年赊，忽复中原庆获嘉。雷焕竟能出神剑，张华才许识真茶。一身北去南来雁，万事朝开暮落花。诗句辱公过相奖，已甘终老作田家。
愧子初来坞路赊，曾微酒旨与殽嘉。答诗辄便拈枯笔，接话才能供淡茶。膝上佳儿如玉雪，山中春事几风花。良畴世世勤菑播，终待明时遇宅家。
修程万里未为赊，年少曾逢世运嘉。早擢高科题雁塔，合班迩列餍龙茶。宦情划似云归岫，时事惊如雨送花。书林宝藏饶词藻，肯羡青霄富贵家。
数步朱塘路匪赊，晦翁亭创自端嘉。遥闻古屋环修竹，拟汲寒泉荐苦茶。万镒黄金何足宝，四枝丹桂有余花。诸孙风骨今犹别，师友渊源自一家。
登畿稍借隙阴赊，告后谋猷岂不嘉。未断周妻及何肉，已忘党酒与陶茶。病躯度日惟凭药，秃鬓经春不识花。赖有公诗满归橐，定成多宝骇贫家。
极知旅琐酒难赊，亦欠鱼如丙穴嘉。稍向市工求旧砚，更从山户觅新茶。芙蓉欲度崔嵬岭，芍药犹余烂漫花。但恐归途别怀恶，时须回首故人家。
桑畴麦陇颂声欢，竞说琴书政事宽。方寸惟知存岂弟，丝毫不肯作艰难。爱民何啻如儿子，行路休教避长官。来往星源凡几岭，从今都作坦途看。
慷慨怀人独倚楼，定应故国此神游。共知道派传洙泗，犹觉文星贯斗牛。八佾舞移谁有鲁，两楹梦断已无周。先生不遇关何事，更作离骚一段愁。
新堂育士焕榱椽，突起文公故宅边。孟子向来推亚圣，邹人谁不企先贤。遗书会萃垂千古，缺典因循近百年。为问杏坛旧邻里，颜曾以后岂无传。
天地初开孰结融，一溪千折万山重。县城似绕流觞水，郡路多由对镜峰。祠庙骏奔乾竺会，乡邦鸿硕兖邹封。版图三万东南有，二事无能可比踪。
东南天地早闻名，三载吾邦沸颂声。山好更饶诗句好，江清未抵使君清。涓涓流水秧田足，细细吹风麦陇晴。客子归来问耕获，故园似可养残生。
去年苦雨客西湖，汤餠经营至午无。穷老复能逢顺境，归林聊得保残躯。亲情饮食烦相问，朋友歌诗似稍腴。永感情怀更衰病，可怜儿辈事庖厨。
藕花茭叶忽明眼，此地聊乘解愠风。无酒尚堪翻作有，苍颜终不变为红。虚声浪漫盈天下，急景奔腾过日中。万事可容着心力，迩来诗句亦匆匆。
青囊遗论究几深，屋宅为阳墓宅阴。元出易中后天卦，更凭心上指南针。故知形胜从来有，难必荣华此处寻。周洛秦函倏兴废，岂虞山水唤之今。
五月今年更索裘，穷山积雨冷于秋。斯须变化真难料，宿昔沉绵幸少瘳。老强读书犹有益，贫因知道故无忧。葵花零落浑闲事，且望田家早稻收。
慵起披衣出户迟，今年最喜免招医。粗容破灶炊云子，可用芳筵佐雪儿。醉后作诗多不记，梦中读易了无疑。雨晴风爽园林密，独立清阴过午时。
暑天无暑荷天公，似觉吾家亦未穷。荫傍汉朝名将树，凉分楚泽大王风。洛遗书订三焦误，河负图观一点中。忽藉流萤足诗句，黄昏烨熠起林丛。
雨足秧畴始放晴，乡邻所至有欢声。宰公明察无冤狱，太守辛勤自劝耕。我昔黄童成白首，谁今赤子视苍生。定知米价秋来减，遍买村醪处处行。
夕阳已下月初生，小暑才交雨渐晴。南北斗杓双向直，乾坤卦位八方明。古人已往言犹在，末俗何为路未平。似觉草虫亦多事，为予凄楚和吟声。
万事峥嵘入夜思，稍欣无病且无饥。山田望稔秋收近，暑月乘凉早起宜。暗撚须髯惊露湿，倦爬疥癣喜风吹。买薪汲水营蔬茹，草草盘餐了一炊。
星源长贰两贤者，丰采精神玉不如。诗外更工长短句，腹中何限古今书。平生事可心无愧，我辈人常气有余。记取孚舟亭上语，定应时复寄鱼书。
调和风雨顺星辰，幸是人间自有人。老赖独眠无疾病，闲能早起更精神。胸中羲后先天易，物外无怀太古民。颇怪吾庐旧山色，不随时世与俱新。
升沉荣瘁可须论，古镜当空了不昏。莫笑今逾六旬叟，颇欣已有两男孙。特牲与子羞家庙，联骑何人叩圃门。急扫秋亭具殽果，凉边烂漫倒清樽。
孤灯独榻夜难晨，秋气初寒展转频。每怪未尝成梦寐，自怜何苦费精神。非关世事兼身事，欲学贤人与圣人。更著冰霜当七十，向来虚费几青春。
小雨翻锄土带沙，戎葵罂粟送诗家。敢争天上中秋月，且种人间隔岁花。小稔米今犹未贱，固穷酒可不须赊。乘闲傥肯来相过，有水吾能自煮茶。
良辰合与一樽酬，有酒无朋也自愁。万事只堪花老眼，一年又过雨中秋。鸣砧处处凄邻巷，击柝相望起戍楼。更著乱蛩环独榻，平生天地付神游。
三从分定付之天，捧案曾无月再圆。莱子方同彩衣舞，鄘风忽赋柏舟篇。频年兵革经多难，奕世门闾喜独全。孝节从来足阴相，儿孙衮衮寿眉前。
扁舟相送浙河滨，又向苕溪住几春。雨路远来应跋涉，雪眉闻说尚精神。山城风物非他日，诗社交朋不数人。略遣后生识前辈，挥犀为洗庾郎尘。
夜气侵寒薄寝衣，回头六十二年非。直能欹枕思时透，始觉挑灯得处微。百蛬渐侵床畔语，一萤忽入账前飞。研朱点墨皆陈迹，见道元来自有机。
久缺笺筒到霅滨，相逢依旧气如春。深藏尺璧元无价，时击圆蓍尚有神。桑梓兵戈三峡路，衣冠文物五朝人。片时略得陪清话，一扫胸中万斛尘。
世故吾其问水滨，向来不合典班春。一从去作沧浪客，几度重题郁垒神。垂死岂堪思往事，忍穷方欲作闲人。喜公强健犹如故，未有清樽可祓尘。
半年洄溯越江滨，每愧羊裘老富春。归隠尚能联比长，出游复肯祭行神。枯肠近饱三爻梦，宿齿宜肩四豆人。能顾寒斋共芳茗，蠹编时为拂蛛尘。
六桥久客旧湖滨，春日花开不似春。游学顿无福建子，科名更说梓潼神。暗惊渊实丘夷事，枉作书痴传癖人。辛苦湘累辨兰艾，庄生齐物等埃尘。
我能纳禄君辞聘，大觉蓑衣胜衮衣。有径弗行缘畏险，无形可见要研几。就令枵腹常亡赖，尽胜枯骸永不归。何限戟门委荒草，高堂犹记旧巍巍。
谁识虚翁此一虚，归来不叹食无鱼。早闻曾撰异三子，近喜陶诗赋二疏。但苦老身多疾痛，时呼医士问方书。君知湖海元龙否，豪气年来已尽除。
老玩韦编尚可为，复能吃口对期期。离明偶剔书灯见，坎止因斟砚水知。岂厌微尘裨泰岳，只愁残照近咸池。儿曹未悟侯王梦，不了邯郸黍一炊。
身历干戈百战尘，休官仍似布衣贫。每看事有难行处，未见心无不愧人。秋稔粥𫗴犹可继，夜凉灯火已堪亲。闭门读易吾谋决，莫用蓍龟问鬼神。
寄来诗卷了无尘，想见家贫道不贫。真复远追前辈味，颇惊顿异去来人。驱车荡荡行须至，破的遥遥见已亲。换骨得仙内丹熟，可须浮海望三神。
少年忽作白头人，慷慨悲歌岂为身。屈子独醒天可问，重华久去士常贫。瓶无储粟陶元亮，马似乘船贺季真。此味孰能相识察，陨霜硕果有余春。
汉廷簪绂簉金张，初服逡巡返士乡。勇退能为疏傅去，过刚似胜次公狂。庭梧陨叶元非死，秋燕辞巢不待凉。玩物察时远灾咎，不须空热九回肠。
守雌甘似不鸣将，静看无庸手脚忙。沮溺故难同孔子，绮园何独避高皇。星移斗转光阴疾，林密山深气味长。万事灰心如嚼蜡，唯余杯酒未相忘。
犹喜看书懒作诗，暮年自合省云为。预知阴雨骨骸痛，怯上好山筋力罢。不寐有时忘数息，无疑焉用扣归奇。寄声为报仇香道，近日交朋独尔思。
相从汩没走泥涂，忽又还家半载余。把盏何由尝我酒，典钱犹忆借君书。儿孙十辈娱诗老，梅竹千株护野庐。东望怀人屡搔首，能来相访定何如。
山雨初开一望之，似无筋力可登危。每重九日例凄苦，垂七十年更乱离。今岁江南犹有酒，吾曹天下谓能诗。肯来吊古酣歌否，恰放黄花一两枝。
山色初明小雨开，可容无地拓襟怀。荒寒试与登临去，奇崛能随感慨来。何限诗愁关世故，终凭烂醉了生涯。风流二谢犹堪恨，俯首刘郎戏马台。
江边危阜俯江皋，去马来牛细若毛。古道向来元寂寂，俗流何处不滔滔。漫拈老笔雕空阔，径命芳樽洗郁陶。天地年年有摇落，悲秋端谢楚人骚。
骚坛争长各称兵，未卜谁欤霸业成。欲疗左盲治谷废，合除白俗扫元轻。屡更落落心犹壮，常恐空空气骤盈。据险作难终未是，赖公指示轨图平。
眼底惊嗟见此流，祇嫌接对未云稠。苏门逸响追长啸，湘浦余情续远游。新息今须乘果下，襄阳谁漫钓槎头。吾衰久矣公犹健，好控飞车跨九州。
空经虚纬费来之，弦急常由瑟柱危。壮似阴山歌敕勒，悲于易水和渐离。崎岖万古无穷事，酩酊重阳几句诗。剩喜故人会吾意，东篱何日酹残枝。
归来誓墓学羲之，政坐机张触处危。久已光芒韬巨阙，更能文采眩长离。奏书方朔三千牍，饮酒渊明二十诗。索米长安饥欲死，何如终保傲霜枝。
山水吾州称绝奇，间生杰出当如之。不行天上五岭路，焉识人间二程诗。无逸幼槃金华似，才翁子美欧阳知。怒流汹涌各分派，万折到海夫奚疑。
千里秋光一倚栏，危楼四望碧云宽。遥知对垒分诗将，未觉同舟怯县滩。九日与谁同把酒，八年如我倦弹冠。会难别易驹阴迅，时展来篇细细看。
秋容洗雨雁浮空，牛斗之南江以东。是处皆为群玉府，谁家不似水晶宫。君侯总是文章伯，文物差宜锦绣胸。缓马倚楼随所适，高情长在醉吟中。
郊行胸次爽于秋，岁稔天宽百姓忧。但有樵人歌陇上，永无廷尉望山头。最宜旷野开诗思，未觉他乡动客愁。想见霜林疏更好，绿阴时节忆曾游。
槁梧策策晚风秋，始觉天边雨意休。扫尽阴霾供一醉，豁开空阔慰双眸。青铜未至无王老，红袖何嫌有莫愁。我亦放颠插残菊，不羞衰老雪盈头。
东篱残菊未成尘，所见悠然意尚真。玉瓒常闻歌旱麓，白颠何得赋车邻。欲遵饭颗山头路，合问深明合里人。赖是吾徒不全弱，能来尔汝话酸辛。
攒眉抱膝一衰翁，岂为区区口腹穷。早向前朝阅诸老，曾微晚辈绍遗风。草堂诗到夔州后，竹马年思大历中。略共清谈商此事，未妨倾倒一樽同。
秀山高处我未到，想见斯人独啸歌。静赏奇云临翠𪩘，醉吞朗月上银河。异香染笔花间写，清影摇衣竹里过。愧无健句凌空阔，奈此天边绝景何。
相府违离二十年，弁兮突见外孙贤。故因高韵如袁粲，岂但雄文似史迁。兵甲喧豗征马地，音书断阻去鸿天。因君略得平安信，诸老无多重怆然。
风吹六十二年春，又见阳和一夜新。兴废亲更三国事，死生暗易万城人。种花纵好谁同赏，置酒良难自惯贫。今独身为本宗长，思兄临节倍悲辛。
至节今年始得归，祀先牲酒亦无几。儿孙长大衣装少，婢仆顽慵廪饩微。交阯虞翻犹不死，荆州王粲竟何依。玉筒已想黄钟动，只有心灰自懒飞。
白髪萧萧一秃翁，披襟扶杖早凉中。偶因不饮全无寐，自笑能诗例得穷。梅雨园林江橘绿，竹风庭院海榴红。若非守御孤城闭，谁有幽居似此公。
门外葵花一丈高，讵期端午更绵袍。佩符岂有玉刚卯，挑药久无金错刀。人老形骸宜瘦劣，时危心肺倍焦劳。柴门昼掩身多病，听雨寒窗首屡搔。
浊醪儿辈尚能谋，且勿惊忧且勿愁。不肯前朝峨豸角，可于当世较蝇头。永无紫绶金章梦，甘与青鞋布袜休。旦夕贼平岁中熟，茅柴杯外更何求。
本非高蹈挂朝冠，自是危途举足难。世上十年人不识，山中五月夜犹寒。感风垂死骨骸痛，止酒近旬杯杓干。牵率亲朋致嘉惠，时危敢作等闲看。
强展愁眉进一杯，年年红熟见杨梅。至亲阻寇全无信，时贵嫌贫近不来。京兆旧游张敞马，督亢遥望剧辛台。华荣寂寞手翻覆，好在徉狂老万回。
谁遣青天变漏天，人闲无复有平田。女娲炼石端何物，子产禜龙未必然。死徙衔冤终不雪，生存忍饿更堪怜。腐儒自笑穷今极，旬月曾无一醉眠。
今醉翁遨古醉乡，斯亭有路到羲皇。九流人品杯中物，万卷家书膝上郎。山意相迎随步好，花阴独立满身香。临风诗思谁能画，想见津津喜色黄。
身骑瘦马著练衣，能俭谁云俸入微。延礼老儒令子拜，束钤蛮卒到村稀。向来髯漆今成雪，此去袍青合换绯。为报乡邻索南物，锦囊惟有好诗归。
皓首厖眉话昔游，隙阴俯仰叹如流。万山中遇驱骃辔，十载前同上鹤楼。洚水余氓犹粥饭，潢池小丑更戈矛。纷纷贪吏甚狼虎，盍与驱除绝后忧。
余民脱死初平寇，歉岁逢秋亦喜凉。止水池边临树影，逆风林下溯花香。尚欣邻壁肯赊酒，不管空庖无宿粮。已往可惊来未测，延缘聊得抚流光。
逃生何处可茅庵，城市山林总不堪。人莫我知姑用六，今非昔比更缄三。擘麟行酒海深浅，系雁传书天北南。数月儿曹尽饥瘦，无能衰叟但怀惭。
仓皇得郡免朝辞，十六年间老转痴。一角未堪峨獬豸，二螯敢笑食蟛蜞。刊摩干宝搜神记，啸咏陶潜责子诗。格是世人无识者，可能更索树神知。
十年归把钓鱼竿，万变惟凭冷眼看。白髪相寻点鬼簿，紫金焉得返魂丹。渐惊老旧遗民尽，欲问承平往事难。秋日未须畏残暑，浙江潮退即天寒。
今沿古溯醉眉攒，堪转舆旋老眼寒。昼静倚楹常独立，夜深抚几忽长叹。关张运去金刀绝，王谢声沉玉树残。欲淬笔锋刳鬼胆，生冤死恨海漫漫。
甫作诗为两翁寿，岂虞相继骇予闻。八旬已过太公望，一旦俱为冥漠君。场屋少时尝张王，兵戈晚岁忽纷纭。全天所赋无遗憾，端复真修地下文。
三十年前乐事饶，闲身无事暑初销。携琴岳寺延秋月，吹笛江楼过夜潮。自倚豪狂诗句疾，岂虞离乱鬓毛凋。故人死尽身犹在，交道生涯两寂寥。
独立萧萧落叶风，闲居已忍十年穷。幸犹张籍不终瞎，未必杜微真是聋。琐事可容知较尽，尘编敢谓读皆通。骨骸欲朽心神在，未害藏山待至公。
忧惊喜愕梦纷纷，了了谁能白黑分。昼夜星辰常转换，春秋草木互芳芬。姬昌秦政今谁讳，吕洞钟权近不闻。气尽势穷终变灭，世间万事总浮云。
穷凶极诈肆淫贪，宾主湖山昼夜酣。世事可欺沙武口，天诛难免木绵庵。赀财已籍宫宜赭，腰领犹全首欠函。地下丽华应有语，不因玉树失江南。
原夫官赋省题诗，何乃甘心改业为。场屋久忘涂注乙，星辰闲测斗牛箕。细看肖貌殊清彻，徐玩挥毫亦怪奇。闻道天文修晋志，淳风会有立朝时。
暮雨萧萧鼓角风，草枯木落雁横空。每逢九日不胜感，垂近七旬无奈穷。螃蟹今年犹未有，茅柴我辈亦堪中。篱边瘦菊青如粟，已胜芙蓉万朵红。
江湖秋水事茫茫，近县犹闻有战场。多病多忧欺此老，半醒半醉了重阳。见山篱下无人至，戏马台头几客忙。万事不同时节似，感今怀古倍悲凉。
闲门空宇日萧萧，天地无情鬓转凋。政使面颜成菜色，未应官职爱冰条。藏山竹简光阴短，寄陇梅枝信息遥。不寐夜窗听风雪，枯肠殊欠一樽浇。
七里滩西更上滩，十年生事一渔竿。故人共骇霜毛短，俗子犹嫌铁面寒。雪屋五更天地独，梅诗一句古今难。虚名浪得真何用，空使先生刻肺肝。
干戈汹涌一年间，酒债何时可尽还。盗起屡煽邻县火，军兴全赭近城山。天阴体倦金疮痛，岁俭家寒藿食艰。最苦梅开厌求索，柴扉草舍不容关。
空山浩浩朔风吹，萧飒如蓬两鬓垂。独倚寒梅看远雪，合呼美酒赋新诗。剡舟地迥何由往，陇驿天遥亦谩思。忽忆立年湖上事，金樽银笔永无期。
清莫清哉亦壮哉，茅庐何自致琼瑰。江南胜赏无如雪，天下难题最是梅。剪水玉蛾能送瑞，司花青帝想怜才。老臣诗就天颜喜，叩齿当空酹一杯。
玉楼仙去老逋坡，天下诗人奈尔何。茅舍一枝元不少，水村千树未为多。力排杀气回元造，善保阳神养内和。暗处寻香疏认影，可容冶思羡凌波。
老面临高不畏风，尘寰一变蕊珠宫。骤难金碧茅茨别，预喜蝗螟瘴疠空。至洁独凝群物表，太和元在极寒中。绝怜诗骨能禁许，惟有梅梢肖此翁。
余生橄榄蠖求伸，久作屠酥最后人。万事不关闲处眼，三朝聊喜岁前春。草芽地已回生意，雪霁天应念小民。船活东游君决计，何当同载自由身。
六十年前五岁儿，梦魂历历万艰危。数声春雨微中酒，绝好梅花大欠诗。老病自应无世味，退修焉用要人知。十兄弟行唯身在，未可全狂且半痴。
回首同庚五岁孙，老夫老矣尚何言。一生酒债兼诗债，数亩花园半菜园。雨泞谓难来贺客，马嘶谁忽顾闲门。倏无骤有真天相，径为茅柴覆瓦樽。
十年争席听渔樵，办着心情耐寂寥。老觉岁华殊易迈，愁嫌日晷似难消。纵无诗句题桃板，也有春光到柳条。何限贵人近俱夭，镇长穷健不逍遥。
同时纠正诸侯学，铛脚相邻总巨邦。足可养廉三斛米，未妨温故一灯窗。有人北面求宗旨，无事东流送大江。向道紫阳山色好，何为不肯溯溪泷。
日日春寒昼掩扉，惊嗟六十五年非。未为白傅同州起，犹胜坡翁海外归。斗分军兴群盗作，浙乡水患细民饥。忍穷苟活犹闲管，痛惜残梅万点飞。
当是平生取数多，穷途无力战群魔。二千石滥知州事，三十年羞进士科。人老决难重少壮，春寒毕竟渐晴和。筹来算往终无益，且傍残梅作醉歌。
老眼闲中子细看，天公作剧故多端。雪占岁稔何曾稔，雨作春寒断是寒。酒尽闷多欢笑少，花开折易长成难。暮年不喜金仙说，到此心才悟六观。
病骨春寒欠酒浇，关山满眼雁程遥。有人恨过江淹赋，何处魂堪宋玉招。六十五翁来日短，百千万事迅风飘。平生知己惊俱尽，一影穷山伴寂寥。
清晓林禽百种鸣，春寒渐暖变新声。向阳死草青先茁，解冻枯池绿再生。太子四门何足怪，麻姑三海自堪惊。回头最念儿童辈，不识灯宵旧太平。
性癖耽吟本不工，平生竟复坐诗穷。状头浪说三千字，举手行为七十翁。夜永自怜灯是伴，春寒最苦酒难中。王侯蝼蚁终同尽，便出阳神也落空。
知旧惊嗟踵丧亡，劣容此老据藜床。六旬有五犹穷健，百拙无双但醉狂。莳菜连畦终岁饱，种梅匝屋满家香。不须苦怨春寒恶，榾柮炉边味最长。
乾淳以后学无师，嘉绍厌厌士气衰。何等淫辞南岳稿，不祥妖谶晚唐诗。三风盍遣郑声放，一日忽惊周鼎移。欧九登庸柳七弃，昭陵曾筑太平基。
纷纷肉食笑儒冠，赖有吾徒耐岁寒。心远要期来哲共，眼高不受俗书瞒。樽前笑语窥胸次，灯下工夫见笔端。好向故都求益友，归时敢作去时看。
战鼙征骑汹人寰，此道烟昏雾晦间。万世难磨朱氏学，一官来管紫阳山。穷冬硕果何曾食，沧海明珠不再还。能作春霆启幽蛰，终身我亦巷瓢颜。
儒风扫地久堪哀，谁与前朝养祸胎。真魏无年乔郑寿，杜游不作董丁来。游魂葛岭人方醉，转盼陈桥业遽灰。赖是紫阳书尚在，不随迁鼎委蒿莱。
钱塘湖上试经过，便似秦淮玉树歌。突兀楼台新佛刹，依稀灯火旧沙河。士皆戎服骈鞍马，女尚宫妆拂黛蛾。我欲同君理轻棹，苏堤呼酒酹东坡。
秀亭山下旧吾庐，十二年邻长者居。近别复经三换历，相疏不寄一行书。诸郎已了婚姻未，所至堪怜盗贼余。老我种瓜生事拙，想君更苦食无鱼。
才疏意广道难行，深入穷山隠姓名。自分一瓢终陋巷，谁知五马昔专城。去年是处兴兵甲，此老无人问死生。忽忆杜微今七十，寄声聊见不忘情。
问姓云何但指桐，桐孙终古与无穷。遥知学出神农氏，独欠书传太史公。可用有名留世上，定应不死在山中。休官老守惭高致，政恐犹难立下风。
纷纭钟鼎误公卿，孰与山林保令名。不共鹄袍争举业，早令熊辔绍诗声。人间倏忽惊兴废，物外从容了死生。何限貂蝉无葬地，一丘风月自佳城。
客途穷极亦陶然，自觉平生愧乐天。能办十千沽一斗，何知七十欠三年。日晴雪路初行处，春到椒盘未颂前。好念故园小儿女，团栾闻早醉花边。
生平矻矻短檠窗，晚节灰心𣨼酒缸。百岁三分新过二，十行一目旧无双。又惊客枕听春雨，即合归舟上浙江。未必樊迟劣颜子，故应学稼胜为邦。
红垂灯穗倍常明，缓缓晴须作好晴。著柳春风微有色，催花夜雨细无声。炉香早起蹒跚拜，杯酒朋来潋滟倾。一日一诗旧年例，新年一日两诗成。
长于花担看梅花，不访山巅问水涯。世换湖光无减少，时来春色与增加。荒榛德祐权臣宅，老树咸平处士家。一醉第三桥畔酒，佳蔬菜更美鱼虾。
深夜楼前笑语哗，禁街钟鼓暂停挝。冶游谑浪非吾事，富足欢娱有几家。春酒可能融鬓雪，书灯独自照梅花。黄柑犹见升平物，四十年前客永嘉。
皓月微红映落霞，试呼樽酒答年华。柑为天下无双果，梅是春前第一花。自古良辰难得友，暂时老子不思家。夜深忽作大风雨，乐事元来亦未奢。
甲戌清明鬓未翁，邦君过我小园中。牡丹初喜开千朵，劫火何知付一空。展转干戈春梦断，凄凉风雨客途穷。九原可作应垂涕，今日前时事不同。
有生必死理之常，酒到何为不举觞。未问刘伶坟上土，何妨张咏鬓边疮。叔和解诀行尸脉，仲景工言越婢汤。知命吾当谢医药，服膺参也战兢章。
似觉今年太坎轲，春寒无策与降魔。断支酒费贫如故，细读医书病更多。客梦乡关心破碎，好花时节雨消磨。时人岂识衣冠会，清朗兰亭晋永和。
不肯中和按故常，膈痰鼻涕更头疡。尘飞泥涴三春尽，热熯寒僵一月强。乍把酒杯嫌药气，屡翻诗卷写医方。年年忆得古人语，端午绵衣未可藏。
含桃豌豆喜尝新，罂粟花边已送春。岂谓单衣挥扇手，仍为败絮拥炉身。唾壶甫换痰仍满，药贴多夸料不真。火热冰寒但绝欲，世间疫疠本无神。
怯寒重著旧绵裘，已见盆栽坼绛榴。自厌一春常服药，忽惊半月不梳头。画评懒与痴儿辨，诗序难禁晚进求。带砺有盟犹未保，当时谁识种瓜侯。
骎骎七十保余龄，鱼眼无眠夜夜醒。魂梦不迷神女雨，形容欲似老人星。参同契注房中术，归去来辞座右铭。却笑空王太肤浅，张皇浪说八师经。
客楼卧病过花时，老态如狂复似痴。甚欲不餐烟火食，颇能时赋草茅诗。余生自晓寸关尺，他日谁传髓骨皮。少许青梅倾斗酒，心醒貌醉尔焉知。
初扫蚕今欲茧时，无朝无暮雨垂垂。渔家长价蓑衣贵，种户流涎麦饭迟。跬步过从难跋涉，等闲脱著系安危。肉芝石髓身中有，可向山灵遽朵颐。
六年三潦困余黎，谁识他年旧浙西。靡有孑遗何可忽，不知归去果安之。属方理屋又闻漏，垂欲出门仍畏泥。家在穷山乱云外，自惭无策救儿饥。
今年春夏极穷忙，日检医书校药方。甫得木瓜治膝肿，又须荆芥沐头疡。一生辛苦身多病，四至平和脉尚强。寿及龟堂老睦守，不难万首富诗囊。
富儿肥马跃雕鞍，同伴何由识木兰。拄杖扶携元未老，交床随逐本无官。三叉路口人心异，百尺楼头客眼寒。黠鬼老狐足妖怪，架中闲摘旧书看。
妙年刚谓世无愁，汗漫猖狂万里游。梦里讲经天竺国，醉中横笛岳阳楼。散花女已无踪矣，老树精今尚在不。咋舌噬脐更摇手，颜瓢曾瑟外何求。
一切牵缠断孟劳，何金为带紫为袍。老从杨柳樱桃去，醉肯螟蛉蜾蠃豪。共庆龙从干五会，谁工雉食鼎三膏。折腰彭泽不归去，未必东坡肯和陶。
玩透羲爻未画前，今时天即古时天。回空其庶亦其庶，轲死不传焉不传。积愤淫伤诗未削，暗筹微婉史谁编。继周百世民彝在，岂为兴亡有变迁。
先生谁解与传神，写向吾诗似亦亲。文字老坡真学士，丰姿太白谪仙人。明庭瑞彩陈圭璧，治世奇祥出凤麟。一道澄清非所凂，湖山暂此岸纶巾。
筑室肇闻开吉卜，弄璋恰喜共良辰。千间广厦连云起，一颗明珠入掌新。撰上梁文焉用我，作汤餠客可无人。门闾如此须高大，他日能容驷马轮。
仙棋一局烂樵柯，尘世纷纷梦幻多。病起镜中非复我，愁来酒外更无它。逍遥悟解参庄叟，矍铄形容谢伏波。忽省明朝又生日，暮年归计欲如何。
三桥北畔清湖水，双塔西边晓日楼。展转愈知吾事拙，因循复作半年留。海风石首随潮上，梅雨航船入市浮。时节不殊荣悴异，腐儒杯酒暂忘忧。
夜来终日雨如倾，晓起楼头喜渐晴。血气衰微吾道胜，欲心死绝此身生。一区宅愧先人业，万首诗垂后世名。蚊喙收声蛙不吠，忽闻邻柳送啼鶑。
倚楼历历算行藏，囏阻颠危暗自伤。垂近七旬天所借，孰怜三岁父云亡。岭南蛊毒千山雾，燕北毡寒六月霜。殿榜郡符皆画餠，空余骨痛似金疮。
汤餠随缘和醤酰，六年三潦念民饥。重逢白髪人生日，愿见黄梅雨止时。诗好远过千岁寿，家贫深负五男儿。许身稷契杜陵老，岂谓残生乃至斯。
每于生日赋新诗，似觉今年老更痴。窃谓齐公千驷马，岂如陶氏五男儿。能拼久客常沉醉，不念全家惯忍饥。七十尚争三屈指，挂冠一纪此差奇。
绝如山谷赠初君，奇绝新诗妙绝文。斥逐三彭精异术，破除二竖奏元勋。千茎白雪难重少，一匕玄霜幸见分。可惜向来缺参请，按摩搬运漫辛勤。
积年梅雨动兼旬，咎证源源殆有因。狐假虎威饶此辈，鼠穿牛角念吾民。涎流白饭难侥幸，汗滴青秧浪苦辛。曲许乖龙啖梁燕，何如饥溺拯穷人。
谁保南阳百世阡，控颐别颊每堪怜。发丘郎将焉容御，裸葬王孙幸获全。何所不如围即墨，厥今安在像祁连。小诗更举樊崇事，好与慈孙孝子传。
心远渊明拟问之，悠然身世见山时。强名真意元无物，缘底忘言更有诗。宇宙襟怀千斛酒，王侯勋业一枰棋。古来大隠在朝市，可待休官办菊篱。
谁家秋夜捣衣声，遥忆良人在戍营。野宿貔貅天一角，树移乌鹊月三更。怨怀想像闺中切，逸韵悠扬枕上清。砧杵催成岁迟暮，抚时亦觉壮心惊。
怕见秋深秋又深，青灯白髪厌愁霖。百年剩几重阳日，万事都无一称心。自揣老怀饶感慨，可须佳节强登临。在陈自郐哦韩句，敢望空罍有浊斟。
秋霖欲洗庾公尘，不管楼头客恨新。塞雁又为江左客，菊花曾识晋时人。百年虚谷先生老，一纪严州太守贫。几向客中度重九，苦无佳句答良辰。
紫兰黄菊园丁送，亦有邻翁送酒来。何忽于斯须煮药，不然夫岂怯衔杯。登高朋友空相觅，抱病情怀未易开。过了重阳更堪醉，霜天螃蟹小春梅。
莫欺虚谷太凄凉，短髪频搔意自长。万古江山宜晚景，一番宇宙更秋光。东篱把菊非尘世，左手持螯可醉乡。二物于吾犹莫逆，达人何日不重阳。
聚敛臣应愧直臣，暂闲身似胜官身。险夷异路良难测，进退忘怀直任真。万国山河封域广，九天日月照临新。乌台凤沼登耆旧，屈指如公几正人。
五朝遗老四专城，年号凡经十四更。八袠即今逾少壮，七人从昔冠耆英。冻窗映雪能坚坐，泥屐看山只步行。清健如公天下少，平心心事十分平。
瓣香清晓肃冠绅，户外遥山展翠颦。瘦影自怜耽醉叟，欢声何限喜晴人。匆匆节序梅花老，衮衮尘埃世事新。自有天来至今日，不知芳草几番春。
秋高亲见老崖来，险阻嵚崎付一杯。万古悬知名不夜，九泉谁免骨为灰。轻鸥熟与风波狎，劲柏宁资粪壤栽。却笑诸儿浪生死，大都暮落枉朝开。
笔法君追宝晋斋，禅机我愧老蒲鞋。尝僚台阃相知旧，得友江山到处佳。铁马尘高频极目，锦鳞音断岂忘怀。亦思竹底陪溪逸，人品终疑未易侪。